FI Euroopan unionin virallinen lehti L 45/1

KOMISSION PÄÄTÖS,

tehty 20 päivänä joulukuuta 2006,

Investbx:lle myönnettävästä tuesta C 36/2005, jonka Yhdistynyt kuningaskunta aikoo toteuttaa

(tiedoksiannettu numerolla K(2006) 5808)

(Ainoastaan englanninkielinen teksti on todistusvoimainen)

(ETA:n kannalta merkityksellinen teksti)

(2008/126/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan ensimmäisen alakohdan,

ottaa huomioon sopimuksen Euroopan talousalueesta ja erityisesti sen 62 artiklan 1 kohdan a alakohdan,

on mainittujen artiklojen mukaisesti kehottanut asianomaisia esittämään huomautuksensa (1) ja ottanut huomioon nämä huomautukset,

sekä katsoo seuraavaa:

1. MENETTELY

(1) Yhdistyneen kuningaskunnan viranomaiset ilmoittivat EY:n perustamissopimuksen 88 artiklan 3 kohdan mukaisesti edellä mainitusta tukitoimenpiteestä komissiolle 26 päivänä heinäkuuta 2005 päivätyllä kirjeellään, joka kirjattiin saapuneeksi komissioon 28 päivänä heinäkuuta 2005.

(2) Komissio pyysi lisätietoja 19 päivänä elokuuta 2005, minkä jälkeen Yhdistyneen kuningaskunnan ja komission edustajat tapasivat 8 päivänä syyskuuta 2005. Yhdistyneen kuningaskunnan edustajat antoivat tapaamisessa lisätietoja.

(3) Komissio vastaanotti 26 päivänä syyskuuta 2005 kantelun yritykseltä PLUS Markets Group plc (entinen Ofex Holdings plc), jäljempänä ’Ofex’.

(4) Komissio ilmoitti Yhdistyneelle kuningaskunnalle 20 päivänä lokakuuta 2005 päivätyllä kirjeellä päätöksestään aloittaa toimenpiteen osalta perustamissopimuksen 88 artiklan 2 kohdassa tarkoitettu menettely.

(5) Komissio lähetti Ofexille 11 päivänä marraskuuta 2005 päivätyllä kirjeellä päätöksensä aloittaa perustamissopimuksen 88 artiklan 2 kohdassa tarkoitettu menettely.

(6) Komission päätös menettelyn aloittamisesta julkaistiin Euroopan unionin virallisessa lehdessä (2). Komissio kehotti asianomaisia esittämään huomautuksensa.

(7) Yhdistynyt kuningaskunta toimitti vastauksensa menettelyn aloittamista koskevaan komission päätökseen 21 päivänä marraskuuta 2005 päivätyllä kirjeellä, joka kirjattiin saapuneeksi komissioon samana päivänä.

(8) Komissio sai huomautuksia 20 asianomaiselta: (a) The Share Centreltä 10 päivänä marraskuuta 2005 päivätyllä kirjeellä, joka kirjattiin saapuneeksi komissioon 23 päivänä marraskuuta 2005; (b) Ofexilta 25 päivänä marraskuuta 2005 päivätyllä kirjeellä, joka kirjattiin saapuneeksi komissioon samana päivänä, ja 15 päivänä joulukuuta 2005 päivätyllä kirjeellä, joka kirjattiin saapuneeksi komissioon seuraavana päivänä; (c) Mazarsilta 24 päivänä marraskuuta 2005 päivätyllä kirjeellä, joka kirjattiin saapuneeksi komissioon 5 päivänä joulukuuta 2005; (d) Sir Albert Borelta 30 päivänä marraskuuta 2005 päivätyllä kirjeellä, joka kirjattiin saapuneeksi komissioon 6 päivänä joulukuuta 2005; (e) Quoted Companies Alliancelta 16 päivänä joulukuuta 2005 päivätyllä kirjeellä, joka kirjattiin saapuneeksi komissioon samana päivänä; (f) Hembury Associates Ltd:lta, päivätty 16 päivänä joulukuuta 2005, kirjattu saapuneeksi komissioon 19 päivänä joulukuuta 2005; (g) Hamilton Prattilta, päivätty 13 päivänä joulukuuta 2005, kirjattu saapuneeksi komissioon 19 päivänä joulukuuta 2005; (h) Emilia-Romagnan maakunnalta, päivätty 15 päivänä joulukuuta 2005, kirjattu saapuneeksi komissioon 20 päivänä joulukuuta 2005; (i) JP Jenkinsiltä, päivätty 13 päivänä joulukuuta 2005, kirjattu saapuneeksi komissioon 20 päivänä joulukuuta 2005; (j) Aston Science Parkilta, päivätty 14 päivänä joulukuuta 2005, kirjattu saapuneeksi komissioon 22 päivänä joulukuuta 2005; (k) Robert Huggins Associatesilta, päivätty 13 päivänä joulukuuta 2005, kirjattu saapuneeksi komissioon 22 päivänä joulukuuta 2005; (l) Catapult Venture Managersilta, päivätty 12 päivänä joulukuuta 2005, kirjattu saapuneeksi komissioon 22 päivänä joulukuuta 2005; (m) EEF West Midlandsilta, päivätty 14 päivänä joulukuuta 2005, kirjattu saapuneeksi komissioon 23 päivänä joulukuuta 2005; (n) Ofexilta, päivätty 19 päivänä joulukuuta 2005, kirjattu saapuneeksi komissioon 23 päivänä joulukuuta 2005; (o) CEBREltä, päivätty 16 päivänä joulukuuta 2005, kirjattu saapuneeksi komissioon 23 päivänä joulukuuta 2005; (p) West Midlands Business Councililta, päivätty 22 päivänä joulukuuta 2005, kirjattu saapuneeksi komissioon 3 päivänä tammikuuta 2006; (q) Birmingham Forwardilta, päivätty 19 päivänä joulukuuta 2005, kirjattu saapuneeksi komissioon 3 päivänä tammikuuta 2006; (r) West Midlandsin kauppakamarien liitolta (Confederation of West Midlands Chambers of Commerce), päivätty 20 päivänä joulukuuta 2005, kirjattu saapuneeksi komissioon 3 päivänä tammikuuta 2006; (s) Advantage Growth Fundilta, päivätty 5 päivänä tammikuuta 2006, kirjattu saapuneeksi komissioon 10 päivänä tammikuuta 2006; (t) Warwickin yliopistolta, päivätty 16 päivänä joulukuuta 2005, kirjattu saapuneeksi komissioon 16 päivänä tammikuuta 2006.

(9) Ofexin edustajat selvittivät kantaansa komission kanssa järjestetyssä tapaamisessa 16 päivänä joulukuuta 2005.

(10) Komissio toimitti asianomaisten esittämät huomautukset Yhdistyneelle kuningaskunnalle 22 päivänä joulukuuta 2005, 13 päivänä tammikuuta 2006 ja 19 päivänä tammikuuta 2006 päivätyillä kirjeillä antaakseen Yhdistyneelle kuningaskunnalle mahdollisuuden esittää niitä koskevat huomionsa.

(11) Yhdistyneen kuningaskunnan viranomaisten ja komission edustajien 30 päivänä tammikuuta 2006 pidetyssä tapaamisessa Yhdistyneen kuningaskunnan viranomaiset selvittivät asiaa. Komissio pyysi lisätietoja.

(12) Nämä tiedot samoin kuin Yhdistyneen kuningaskunnan kanta, jonka se esitti vastauksenaan kolmansien osapuolten esittämiin huomautuksiin, vastaanotettiin 3 päivänä helmikuuta 2006 päivätyllä kirjeellä, joka kirjattiin saapuneeksi komissioon samana päivänä, ja 7 päivänä helmikuuta päivätyllä kirjeellä, joka kirjattiin saapuneeksi komissioon 10 päivänä helmikuuta 2006.

(13) Komissio pyysi Yhdistyneeltä kuningaskunnalta lisätietoja 15 päivänä helmikuuta 2006 ja 6 päivänä huhtikuuta 2006 päivätyillä kirjeillä. Yhdistynyt kuningaskunta toimitti tiedot 2 päivänä maaliskuuta 2006 päivätyllä kirjeellä, joka kirjattiin saapuneeksi komissioon seuraavana päivänä, ja 7 päivänä huhtikuuta 2006 päivätyllä kirjeellä, joka kirjattiin saapuneeksi komissioon 12 päivänä huhtikuuta 2006.

(14) Yhdistynyt kuningaskunta toimitti lisätietoja 3 päivänä toukokuuta 2006 päivätyllä kirjeellä, joka kirjattiin saapuneeksi komissioon 11 päivänä toukokuuta 2006.

(15) Samat tiedot sisältävällä 25 päivänä toukokuuta 2006 päivätyllä sähköpostiviestillä, joka kirjattiin saapuneeksi komissioon 29 päivänä toukokuuta 2006, ja 25 päivänä toukokuuta 2006 päivätyllä kirjeellä, joka kirjattiin saapuneeksi komissioon 30 päivänä toukokuuta 2006, Ofex väitti, että Advantage West Midlands, jäljempänä ’AWM’, oli ryhtynyt alustaviin toimiin Investbx:n suhteen, ja pyysi komissiota lykkäämään päätöksentekoa kunnes Ofex voisi toimittaa lisätietoja. Ofex pyysi 31 päivänä toukokuuta 2006 päivätyllä ja samana päivänä komissioon saapuneeksi kirjatulla sähköpostiviestillä, että sille ilmoitettaisiin asiasta ennen kuin päätös tehtäisiin ja että se saisi päätöksen ennen kuin se julkaistaisiin. Ofex toisti pyyntönsä päätöksenteon lykkäämisestä 9 päivänä kesäkuuta 2006 päivätyllä ja samana päivänä saapuneeksi kirjatulla sähköpostiviestillä ja 9 päivänä kesäkuuta päivätyllä ja 13 päivänä kesäkuuta 2006 saapuneeksi kirjatulla kirjeellä.

(16) Yhdistynyt kuningaskunta toimitti komissiolle lisätietoja kahdella 4 päivänä heinäkuuta 2006 päivätyllä sähköpostiviestillä, jotka kirjattiin saapuneeksi komissioon 6 päivänä heinäkuuta 2006.

(17) Ofex ilmoitti komissiolle 12 päivänä toukokuuta 2006 päivätyllä sähköpostiviestillä, joka kirjattiin saapuneeksi komissioon 13 päivänä toukokuuta 2006, että Investbx:n verkkosivut oli avattu.

(18) Angelbourse totesi 26 päivänä heinäkuuta 2006 päivätyssä kirjeessä, joka kirjattiin saapuneeksi komissioon 1 päivänä elokuuta 2006, että se on pienempien yritysten kaupankäyntijärjestelmä ja että Investbx aiheuttaa epätervettä kilpailua. Koska kirje saapui yli seitsemän kuukautta kolmansien osapuolten huomautuksille asetetun määräajan jälkeen eikä sen väitteitä näytetty toteen, komissio ei ole ottanut sitä huomioon.

(19) Ofex ilmoitti 3 päivänä elokuuta 2006 päivätyillä sähköpostiviesteillä, jotka kirjattiin saapuneeksi komissioon samana päivänä, Angelboursen olemassaolosta ja toiminnoista.

(20) Komissio pyysi Yhdistyneen kuningaskunnan viranomaisilta 7 päivänä elokuuta 2006 päivätyssä kirjeessään eräitä lisätietoja.

(21) Yhdistynyt kuningaskunta vastasi komission pyyntöön 23 päivänä lokakuuta 2005 päivätyillä sähköpostiviesteillä, jotka kirjattiin saapuneeksi komissioon samana päivänä.

2. TOIMENPITEEN YKSITYISKOHTAINEN KUVAUS

(22) Yhdistyneen kuningaskunnan toimittamien tietojen pohjalta komissio kuvaa ilmoitettua toimenpidettä tiivistetysti seuraavasti.

2.1. Investbx:n tavoite

(23) Toimenpiteen ensisijaisena tavoitteena on luoda Yhdistyneen kuningaskunnan West Midlandsin alueella toimiville, laajentamisvaiheessa (3) oleville pienille ja keskisuurille yrityksille (4), jäljempänä ’pk-yritykset’, keinot hankkia puuttuvaa oman pääoman ehtoista rahoitusta (5). Se saattaa pk-yritykset, palveluntarjoajat ja sijoittajat yhteen lisätäkseen yritysten rahoitusmahdollisuuksia perustamalla käytännöllisen foorumin uusien osakkeiden liikkeeseenlaskua ja vaihtoa varten. Investbx tarjoaa myös palveluja ja helpottaa niiden tarjoamista pk-yrityksille markkinahintaan yritysten rahoitusmahdollisuuksien parantamiseksi.

(24) Toimenpiteen tarkoituksena on korjata markkinoiden toimintapuute, joka koskee 0,5–2 miljoonan Englannin punnan suuruisen oman pääoman ehtoisen rahoituksen tarjontaa West Midlandsin alueella toimiville pk-yrityksille. Yhdistyneen kuningaskunnan viranomaiset totesivat, että hankittavan rahoituksen enimmäisraja on 2 miljoonaa puntaa vuodessa viiden ensimmäisen vuoden aikana, jotta toimenpide voidaan keskittää tiukasti pk-yritysten varainhankintaa koskevan markkinapuutteen korjaamiseen. Ne ovat kuitenkin huolestuneita siitä, että markkinoiden toimintapuute muuttuu ajan mittaan, sillä suuremmat hankkeet houkuttelevat entistä enemmän oman pääoman ehtoista rahoitusta. Ison-Britannian teollisuuden keskusliiton CBI:n raportissa (6) arvioidaan, että markkinoiden toimintapuute kohdistuu 0,25–3 miljoonan Englannin punnan suuruiseen rahoitukseen. Tämän vuoksi Yhdistyneen kuningaskunnan viranomaisten mukaan 2 miljoonan punnan yläraja saattaa muodostaa todellisia esteitä Investbx-hankkeen menestymiselle tulevaisuudessa ja sulkea pois eräät pk-yritykset, jotka saattavat tarvita suurempia sijoituksia. Jos näin tapahtuu, AWM kokoaa asiaa koskevat todisteet ja ilmoittaa komissiolle muutoksesta, jolla ylärajaa halutaan nostaa.

(25) Investbx:n tavoitteena on luoda silta yksityisten sijoittajien ja vakiintuneempien markkinoiden välille. Yksityisiä sijoittajia ovat esimerkiksi bisnesenkelit (business angels) ja pääomasijoittajat, joille se tarjoaa lisämahdollisuuden irtautua sijoituksesta. Investbx:n avulla sijoituskohteet valmistautuvat listautumiseen vakiintuneemmille markkinoille, joita ovat Alternative Investment Market, jäljempänä ’AIM’, ja Lontoon arvopaperipörssi, jäljempänä ’LSE’.

2.2. Toimenpiteen oikeusperusta

(26) Toimenpiteen oikeusperusta on alueellisista kehitysvirastoista vuonna 1998 annetun lain (Regional Development Agencies Act) (7) 5 §.

2.3. Talousarvio ja kesto

(27) Valtion virasto West Midlands Regional Development Agency (AWM) myöntää Investbx:lle enintään 3 miljoonaa Englannin puntaa korkeintaan viideksi vuodeksi. Määrä voi olla alhaisempi ja/tai kausi lyhyempi, jos hankkeesta tulee omarahoitteinen. Investbx käyttää avustuksen kattaakseen investointi- ja muut perustamiskustannukset, joita ei kateta toiminnasta saatavilla tuotoilla. Investbx käyttää avustuksen rahoitussuunnitelman mukaisesti. Suunnitelman mukaan Investbx:n palveluja käyttävien yritysten määrä kasvaa asteittain viiden ensimmäisen vuoden aikana (ollen 47 kauden lopussa). Lisäksi tuottojen määrä kasvaa ja avustuksen käyttö tappioiden korvaamiseen supistuu, kunnes viimeistään viiden vuoden kuluttua Investbx saavuttaa nollatuloksen.

(28) Ennusteiden mukaan osa avustuksesta kirjataan vararahastoksi. Mainitun kauden jälkeen Investbx maksaa käyttämättömät varat takaisin AWM:lle ja AWM joko myy Investbx:n osakkeet markkinoilla avoimella ja syrjimättömällä julkisella tarjouskilpailulla tai lopettaa sen toiminnan.

2.4. Toimenpiteen edunsaaja

(29) Toimenpiteen välitön edunsaaja on Investbx. Investbx saa enintään 3 miljoonaa Englannin puntaa AWM:n myöntämänä avustuksena. Investbx:n mahdollinen ylijäämä sijoitetaan takaisin Investbx:ään, jotta se hyödyttäisi alueen taloutta AWM:n tehtävän mukaisesti. AWM:llä säilyy vahva vaikutusvalta Investbx:ssä.

(30) Investbx perustetaan osakeyhtiöksi. Yhtiömuoto antaa Investbx:lle mahdollisuuden tehdä itse sopimuksia. Koska yhtiö on AWM:stä erillinen oikeushenkilö, se helpottaa yhtiön mahdollista luovutusta tulevaisuudessa. Jos Investbx:n toiminta on menestyksekästä, yhtiö myydään ja siitä tulee yksityinen yritys. Tuolloin varat, joita Investbx:ssä on jäljellä alkuperäisestä avustuksesta, siirretään AWM:lle.

(31) Investbx:llä on 6–8 hengen johtoryhmä, joka vastaa liiketoimintasuunnitelman toteuttamisesta. Hallintoneuvosto koostuu West Midlandsin alueen ammattilaisista, jotka nimitetään tehtäväänsä pk-yritysten ja sijoittajien kanssa toimimisesta saamansa tietämyksen ja kokemuksen perusteella.

2.5. Yhdistyneen kuningaskunnan nykyiset markkinat

(32) Yhdistyneen kuningaskunnan mukaan osakkeiden oston ja myynnin traditionaalisilla markkinoilla määräävässä asemassa on LSE, joka ensi sijassa hoitaa suuria osakekauppoja globaalilla markkinapaikalla. Pk-yritykset ovat enenevässä määrin joutuneet markkinoiden ulkopuolelle, sillä sijoittajat hankkivat mieluiten tunnetuimpien suurten yritysten osakkeita.

(33) Yhdistyneen kuningaskunnan mukaan LSE pyrki helpottamaan tätä tilannetta perustamalla AIM:n vuonna 1995. AIM toimii uusille ja pienemmille yrityksille suunnattuina sopimusmarkkinoina. Jäsenyyden ehtona ei ole vähimmäismyyntimäärää, vähimmäisvarallisuutta tai -voittoa, vähimmäismarkkina-arvoa eikä vapaasti vaihdettavien osakkeiden vähimmäismäärää.

(34) Yhdistyneen kuningaskunnan mukaan LSE:n ja AIM:n ulkopuolella toimii Ofex-kaupankäyntijärjestelmä, jota sääntelee maan rahoituspalveluviranomainen (Financial Service Authority, jäljempänä ’FSA’). Sen tarkoituksena on tarjota AIM:ää kustannustehokkaampi ja vähemmän säännelty vaihtoehto.

(35) Yhdistyneessä kuningaskunnassa on useita palveluntarjoajia, jotka käyvät kauppaa noteeraamattomilla osakkeilla tai hankkivat pääomaa. Tällaisia ovat The Share Centre (Fast Track Service), Univits, JP Jenkins ja Investor Champions.

(36) Edellä selostetusta kehityksestä huolimatta Yhdistynyt kuningaskunta väittää, että markkinoita vaivaa edelleen pitkäaikainen toimintapuute, joka koskee pk-yrityksiin tehtäviä pääomasijoituksia Kaakkois-Englannin ulkopuoleisilla alueilla, kuten West Midlandsin alueella. Kyseinen alue on yksi niistä, joilla on vähiten pörssiyhtiöitä ja niiden kokonaismarkkina-arvo on alhaisin. AWM kysyi Ofexilta, voisiko se korjata West Midlandsin alueen markkinoiden toimintapuutteen, jolloin AWM luopuisi Investbx-hankkeestaan. Ofex ei kuitenkaan vastannut tiedusteluun.

2.6. Investbx:n toiminnot ja hinnoittelu

(37) Yhdistyneen kuningaskunnan viranomaisten mukaan Investbx on täysin uudenlainen toimenpide, jolla ei ole esikuvaa. Toisin kuin perinteiset pääomasijoitusrahastot, joiden tavoitteena on lisätä oman pääoman ehtoisen rahoituksen saatavuutta, Investbx:n tarkoituksena on tehostaa sijoituskohteena olevia yrityksiä koskevien tietojen levittämistä. Investbx käynnistää tehokkaiden paikallisten pääomamarkkinoiden perustamisen helpottamalla yritysten ja sijoittajien välisiä yhteyksiä ja tarjoamalla niille toteuttamiskelpoisen, yksinkertaisen ja kustannustehokkaan ratkaisun, jonka avulla voidaan hankkia oman pääoman ehtoista rahoitusta, käydä kauppaa osakkeilla ja esitellä toimintoja. Tämä kaupankäyntijärjestelmä eroaa sekä perinteisistä osakemarkkinoista (toisin sanoen LSE:stä ja sen AIM:stä) että Ofexista, koska se saattaa ostajat ja myyjät yhteen avoimilla sähköisillä Internet-huutokauppamarkkinoilla ja määrittää sijoitukselle yhden hinnan. Tämä tapahtuu Internet-järjestelmässä, jossa hoidetaan ainoastaan kaupan toteutus. Toisin kuin perinteisillä markkinoilla, tällaisia Internet-huutokauppoja järjestettäisiin vain muutaman kerran kuukaudessa. Investbx edistää myös pitemmän aikavälin sijoittamista korostamalla päätavoitetta eli varojen hankkimista pk-yrityksille paikallisesti sen sijaan, että se painottaisi mahdollisuutta jatkuvaan osakekauppaan nykyisten Lontoossa toimivien kaupankäyntijärjestelmien tapaan. Näin Investbx:llä on kolme erillistä tehtävää: varainhankinta eli ensirahoitus, pk-yrityksille tarkoitettujen tukipalvelujen niputtaminen ja huutokauppaperusteisen jälkimarkkinoiden kaupankäyntijärjestelmän tarjoaminen kaupankäynnin kohteeksi hyväksytyille osakkeille.

(38) Yrityksiä, jotka haluavat hankkia puuttuvaa oman pääoman ehtoista rahoitusta, avustavat paikalliset rahoitus- ja lakiasiantuntijat sekä Investbx:n West Midlandsin alueen työntekijät.

(39) Kaupankäyntijärjestelmä toimii Investbx:n verkkoportaalissa (www.investbx.com), jossa on myös monia integroituja palveluja. Ne ovat saatavilla mihin vuorokauden aikaan tahansa kaikkina viikonpäivinä. Näiden palvelujen tarkoituksena on vastata pk-yritysten tarpeisiin, riippumatta siitä, ovatko yritykset noteerattuja vai noteeraamattomia.

(40) Investbx ei tarjoa rahoitusta pk-yrityksille. Se ei myöskään tarjoa varoja tai takuita suoraan sijoittajille tai sijoituskohteille. Kaikki yksityisille sijoituskohteille tarkoitettu oman pääoman ehtoinen rahoitus tulee markkinasijoittajilta. Investbx:n tehtävänä on pelkästään helpottaa yksityisten markkinatoimijoiden välisiä liiketoimia.

2.6.1. Varainhankinta

(41) Investbx auttaa pk-yrityksiä varainhankinnassa. Se markkinoi sopivia, alueella toimivia pk-yrityksiä rahoitusneuvojille, jotka etsivät sijoituskelpoisia pk-yrityksiä. Varainhankinta eli ensirahoitus koostuu kohdeyritysten vastikään liikkeeseenlaskemien osakkeiden myynnistä Investbx:n avulla suoraan niistä kiinnostuneille sijoittajille. Yhdistyneen kuningaskunnan viranomaiset ovat todenneet, että varainhankinnan yrityskohtainen yläraja on 2 miljoonaa Englannin puntaa vuodessa viiden ensimmäisen vuoden aikana.

(42) Investbx-hanketta suunniteltaessa on konsultoitu pk-yrityksiä varainhankinnassa avustavia asiantuntijoita. Heidän mukaansa West Midlandsin alueella voidaan rahoittaa yli kymmentä pk-yritystä vuodessa Investbx:n suunnitelman pohjalta. Investbx:n rahoitussuunnitelman mukaan sen tarkoituksena on hankkia vähintään 70 miljoonaa puntaa ainakin 47 yritykselle viiden ensimmäisen toimintavuoden aikana.

(43) Pk-yrityksiltä peritään palkkio, joka on 6 prosenttia hankituista varoista. Palkkio määritettiin rahoitusmallin avulla niin, että Investbx:n pitäisi saavuttaa nollatulos rahoitussopimuksen viiden vuoden voimassaolon aikana. Lisäksi palkkiota arvioitiin vertailemalla sitä aikaisempiin varainhankintatapauksiin. Arvion mukaan 6 prosenttia on enemmän kuin mitä eräät muut toimijat veloittavat. Yhdistyneen kuningaskunnan viranomaiset huomauttavat kuitenkin, että tällaisella vertailulla ei ole kovinkaan paljon arvoa, sillä Investbx:n ainutlaatuisen luonteen vuoksi sille ei ole riittäviä vertailukohteita. Investbx eroaa muista West Midlandsin alueella varainhankintapalveluja tarjoavista toimijoista. Siksi katsotaan, että Investbx pystyy veloittamaan 6 prosentin palkkion, ts. vähintään määrän, jonka nykyiset yritysneuvojat veloittavat.

2.6.2. Pk-yrityksille tarkoitettujen tukipalvelujen niputtaminen

(44) Yhdistyneen kuningaskunnan viranomaisten mukaan Investbx saattaa yhteen erilaisia palveluntarjoajia, jotka auttavat pk-yrityksiä sekä varainhankinnassa että osakkeiden kaupankäynnissä. Investbx tarjoaa kullekin Investbx:n kautta rahoitusta hankkivalle pk-yritykselle kauppojen koordinoijan. Investbx:n verkkosivuilla oleva turvallinen asiakirjojen käyttöjärjestelmä sisältää malliasiakirjat, joita pk-yritykset tarvitsevat pääomaa hankkiessaan ja liittyessään kaupankäyntijärjestelmään. Malliasiakirjat on laadittu paikallisten alan ammattilaisten kanssa ja niitä on yksinkertaistettu, jotta ne olisivat pk-yritysten kannalta asianmukaiset ja kustannustehokkaat.

(45) Investbx avustaa kaikkia pk-yrityksiä, jotka hankkivat rahoitusta sen kautta. Tähän sisältyy arviointi yrityksen mahdollisuuksista houkutella ensirahoitusta tarjoavia sijoittajia ja siitä, tuliko tarkassa arvioinnissa (due diligence) esille seikkoja, jotka estäisivät yrityksen ottamisen Investbx:ään. Myönteisen arvioinnin jälkeen Investbx:n henkilökunta ottaa yhteyttä sijoittajiin ja konsortioihin (8), joilla voi olla useita omia sijoittajia, jotka haluavat osallistua uuteen liikkeeseenlaskuun.

(46) Varainhankinnan aikana Investbx tarjoaa markkinahintaan tutkimus- ja markkinointipalveluja, jotka hankitaan ulkopuolisilta toimijoilta. Investbx ylläpitää luetteloa riippumattomista rahoitusneuvojista, lakiasiantuntijoista, tilintarkastajista, rahoitusalan pr-neuvojista ja riippumattomista tutkijoista, joilla on asianmukainen kokemus ja lainmukaiset luvat ja joiden tarjoamista palveluista pk-yritykset voivat valita varainhankinnassaan tarvitsemansa.

(47) Kaikista Investbx:ään liittyvistä pk-yrityksistä julkaistaan riippumaton tutkimus. Investbx:n verkkosivuilla on kaikkien potentiaalisten sijoittajien tai rahoitusneuvojien saatavilla kutakin pk-yritystä koskeva esittely, jossa on tiivistelmä Investbx:ään hyväksymistä koskevasta asiakirjasta, hyväksymisasiakirja kokonaisuudessaan sekä riippumattomia tutkimuksia. Riippumattomiin tutkimuksiin sisältyy määrällisiä ja laadullisia, yksityiskohtaisia, perusteellisia tietoja yrityksestä. Tällaiset tutkimukset ovat harvoin muiden kuin institutionaalisten rahastonhoitajien käytettävissä. Tiedot laaditaan yleensä suuremmille osake-erille ja ne ovat vain institutionaalisten sijoittajien saatavilla. Tutkimustiedoissa on myös yksityiskohtainen selvitys kustakin liiketoiminta-alasta.

(48) Pk-yritykset maksavat neuvojien palvelupalkkiot näiden auttaessa yrityksiä Investbx:ään liittymisessä. Yksittäiset palvelupalkkiot vastaavat yksityisten markkinatoimijoiden veloittamia markkinahintoja eivätkä kyseiset toimijat saa rahoituksellisia etuja Investbx:ltä.

2.6.3. Jälkimarkkinakaupankäynti

(49) Investbx tarjoaa myös jälkimarkkinoiden Internet-pohjaisen kaupankäyntijärjestelmän, joka perustuu toimeksiantoihin ja huutokauppaan. Järjestelmän tarkoituksena on tarjota Investbx:n kaupankäyntijärjestelmään liittyneiden yritysten osakkeille likviditeettiä sen jälkeen kun pääomaa on hankittu ensimarkkinoilta.

(50) Toimeksiantoihin perustuvilla markkinoilla (order driven market) pk-yritysten osakkeiden omistajat ilmoittavat haluavansa myydä osan osakkeistaan ja määrittävät haluamansa myyntihinnan. Osakkeiden ostosta kiinnostuneet ilmoittavat myös ostohalukkuutensa sekä hinnan, jonka ne ovat valmiit osakkeista maksamaan.

(51) Sekä ostajat että myyjät voivat tarkastella kaikkia kyseisen pk-yrityksen osakkeita koskevia osto- ja myyntitarjouksia Investbx:n verkkosivuilla mihin vuorokauden aikaan tahansa kaikkina viikonpäivinä ja voivat muuttaa tarjouksiaan vielä tuntia ennen huutokauppaa. Huutokauppoja järjestetään niin usein kuin yritys katsoo sen tarpeelliseksi osakkeidensa kaupankäyntiin osoitetun kiinnostuksen perusteella, mahdollisesti viikoittain tai kuukausittain. Yhdistyneen kuningaskunnan viranomaisten mukaan tämä edistää pk-yrityksiin pitemmäksi ajaksi tehtäviä sijoituksia, koska osakkeita ei voi heti ostaa ja myydä.

(52) Huutokauppaan perustuvassa järjestelmässä osakkeet myydään suoraan yksittäisten sijoittajien välillä saattamalla ostajat ja myyjät yhteen yhdellä hinnalla. Näin vältetään markkinatakaajan marginaali, joka on osto- ja myyntikurssien erotus tavanomaisessa markkinatakaajavetoisessa hintanoteerauksiin perustuvassa järjestelmässä (quote driven system) (LSE, AIM ja Ofex ovat vakiintuneita markkinatakaajaperusteisia markkinoita, kuten tuonnempana käy ilmi, jäljempänä ’vakiintuneet markkinat’). Erotus on yleensä suurempi harvemmin ja pienemmissä erissä vaihdettujen osakkeiden osalta. Yhdistyneen kuningaskunnan viranomaisten mukaan Ofexissa suurin osto- ja myyntikurssien erotus oli jopa 75 prosenttia, kun taas kuuden West Midlandsin alueella toimivan yrityksen osto- ja myyntikurssien keskimääräinen erotus Ofexissa oli 16 prosenttia ennen vuoden 2006 syyskuuta edeltäneiden 12 kuukauden aikana.

(53) Investbx ulkoistaa sääntelyyn ja kaupankäyntiin liittyvät kalliit ja monimutkaiset toiminnot FSA:n valtuuttamalle yritykselle. Yksi tällainen yritys on The Share Centre, joka valittiin tarjouskilpailun voittajaksi Euroopan unionin virallisessa lehdessä julkaistun syrjimättömän valintamenettelyn jälkeen. The Share Centrelle kuuluvat seuraavat tehtävät: FSA:n lupa ja siihen liittyvien sääntöjen noudattaminen; osakkeiden Internet-pohjaisen välityssovelluksen tarjoaminen; vastaanottavan välittäjän palvelut (rahojen periminen uusiin osakkeisiin sijoittavilta), työntekijöiden osakejärjestelmän hallinnointi, kaupankäyntijärjestelmän tarjoaminen ja huutokauppojen pitäminen.

(54) Yhdistyneen kuningaskunnan viranomaiset vahvistivat, että palkkiot, joita Investbx veloittaa sijoituskohteena olevilta pk-yrityksiltä ja sijoittajilta jälkimarkkinapalveluista, vastaavat The Share Centren yksittäisiltä yrityksiltä veloittamia markkinahintoja. Investbx saa alennuksen The Share Centreltä.

2.7. Välilliset edunsaajat

(55) Investbx:n ensi- ja jälkimarkkinoilla käydään kauppaa yksityisten markkinatoimijoiden, sijoittajien ja sijoituskohteiden kesken. Nämä voivat hyötyä toimenpiteestä ainoastaan välillisesti.

2.7.1. Sijoittajat

(56) Koska institutionaalisilla sijoittajilla on taipumusta sijoittaa suurempiin eriin, Yhdistyneen kuningaskunnan viranomaiset katsovat, että nämä sijoittajat eivät ole kiinnostuneet Investbx:n käytöstä. Tämän johdosta Investbx odottaa hankkivansa varoja ensi sijassa yksittäisiltä yksityisiltä sijoittajilta, kuten varakkailta yksityishenkilöiltä. Investbx kohdistaa toimintansa ensi sijassa mutta ei pelkästään West Midlandsin alueen sijoittajiin, sillä Yhdistyneen kuningaskunnan viranomaiset uskovat, että ne sijoittavat todennäköisemmin kyseisellä alueella sijaitseviin pk-yrityksiin.

(57) Investbx voi ottaa yhteyttä sijoittajiin joko suoraan tai välittäjien tai konsortioiden kautta. Joka tapauksessa yhtäkään sijoittajaa ei suljeta pois Investbx:stä eikä yksikään sijoittaja joudu eriarvoiseen asemaan Investbx:n käytön vuoksi riippumatta siitä, mistä sijoittajat ovat tai ovatko ne institutionaalisia vai yksittäisiä yksityisiä sijoittajia.

(58) Yksittäiset yksityiset sijoittajat voivat osallistua ensirahoitukseen varainhankinnan aikana ja tutustua sijoituskohteita koskeviin esittelyihin ja riippumattomiin tutkimuksiin. Nämä mahdollisuudet ovat Yhdistyneen kuningaskunnan viranomaisten mukaan yleensä ainoastaan institutionaalisten sijoittajien ulottuvilla. Kaikki sijoittajat voivat tehdä ostotarjouksen uusista osakkeista suoraan Internet-sivujen tai rahoitusvälittäjien kautta.

2.7.2. Sijoituskohteena olevat pk-yritykset

(59) Investbx:ää voivat käyttää vain West Midlandsin alueella toimivat pk-yritykset, joilla on toteuttamiskelpoinen liiketoimintasuunnitelma ja vähintään kahden vuoden kokemus kaupankäynnistä ja jotka etsivät laajentamiseen tarvittavaa pääomaa (9). Investbx voi poikkeuksellisesti ottaa huomioon pk-yrityksen, jolla ei ole kahden vuoden kokemusta kaupankäynnistä, jos pääomasijoittaja on sijoittanut yritykseen sen kehittäessä tuotteitaan tai palvelujaan. Yhdistyneen kuningaskunnan viranomaiset ovat vahvistaneet, että pk-yritysten hankkiman rahoituksen määrä on enintään 2 miljoonaa Englannin puntaa vuodessa ja että määrä ei ylitä valtiontuesta pieniin ja keskisuuriin yrityksiin tehtävien riskipääomasijoitusten edistämiseksi annettujen yhteisön suuntaviivojen (10), jäljempänä ’riskipääomaa koskevat suuntaviivat’, 2.2 kohdan h alakohdassa määriteltyä laajentamiseen tarvittavaa pääomaa.

(60) Sijoittajien suojan varmistamiseksi Investbx:ään liittyvien yritysten on täytettävä FSA:n asetuksen mukaiset sääntely- ja tiedonantovaatimukset.

2.8. Toimenpiteen palveluntarjoajaa koskeva valintamenettely

(61) Investbx:n tärkein palveluntarjoaja, The Share Centre, on valittu Euroopan unionin virallisessa lehdessä (11) julkaistun kilpailuun perustuvan syrjimättömän valintamenettelyn avulla. Kolme yritystä teki virallisen tarjouksen: Ofex, Univits ja The Share Centre. Kolmen riippumattoman asiantuntijan ja kolmen AWM:n sisäisen tarkastajan muodostama työryhmä arvioi valintaa, joka perustui 18 arviointikriteeriin. Näiden kriteerien mukaan Univitsin ehdotus sai vähiten pisteitä. Parhaimman tarjouksen tehnyt The Share Centre ja toiseksi parhaaksi arvioitu Ofex kutsuttiin haastatteluun. The Share Centre sai arvioinnissa huomattavasti enemmän pisteitä kuin Ofex ja sen vuoksi se Yhdistyneen kuningaskunnan viranomaisten mukaan valittiin tarjouskilpailun voittajaksi.

(62) Koska hanke on teknisesti monimutkainen ja markkinaoperaattorin rooli on tärkeä liiketoiminnan menestymisen kannalta, molempien haastateltujen yritysten osalta tehtiin ylimääräinen riippumaton arviointi. Myös sen perusteella The Share Centre voitti tarjouskilpailun.

(63) Yhdistyneen kuningaskunnan viranomaisten mukaan kaikille osapuolille ilmoitettiin päätöksestä helmikuussa 2004. Ofex pyysi tietoja siitä, miksi sitä ei ollut valittu, ja nämä tiedot toimitettiin sille. Tämän jälkeen ei tehty virallista valitusta eikä oikeusmenettelyä pantu vireille.

2.9. Investbx:n ja Ofexin välinen vertailu

(64) Yhdistyneen kuningaskunnan viranomaiset ovat toimittaneet Investbx:n ja Ofexin eroavaisuuksista seuraavat tiedot, joita ei kiistetty asianomaisten lausunnoissa: INVESTBX OFEX Maantieteellinen toiminta-alue Vain West Midlandsin pk-yritykset Kansallinen ja kansainvälinen West Midlandsin alueeseen keskittynyt 6–8 hengen ryhmä Yksi liiketoiminnan kehityksestä vastaava johtaja, toimipaikkana Lontoo, kattaa kaikki Yhdistyneen kuningaskunnan 9 aluetta Kohdemarkkinat Vain laajentamisvaiheessa olevat pk-yritykset Kaikenkokoiset yritykset Enintään 2 miljoonaa euroa vuodessa Ei rajoituksia Tarjotut palvelut Ensisijaisena tavoitteena on hankkia ensirahoitusta pk-yrityksille Ensi- ja jälkimarkkinat. Välittäjät huolehtivat varainhankinnasta. Riippumaton tutkimus on edellytys järjestelmään liittymiselle Ei vastaavaa vaatimusta Toimeksiantoihin perustuva kaupankäyntijärjestelmä, ajoittaiset huutokaupat, joissa ostajat ja myyjät saatetaan yhteen yhdellä hinnalla Hintanoteerauksiin perustuvat markkinat; reaaliaikainen kaupankäynti yhdellä hinnalla, jolla ostetaan, ja toisella hinnalla, jolla myydään; tämä johtaa osakkeiden osto- ja myyntikurssien väliseen erotukseen Sääntely Investbx on vaihtoehtoisen kaupankäyntijärjestelmän (ATS) toimintaa harjoittavan The Share Centren nimittämä edustaja Ofex on tällä hetkellä FSA:n suoraan valtuuttama vaihtoehtoinen kaupankäyntijärjestelmä

3. SYYT MENETTELYN ALOITTAMISEEN

(65) Menettelyn aloittamista koskevassa päätöksessään komissio tarkastelee Investbx:lle myönnettyä tukea. Lisäksi se ilmoittaa aikovansa tarkastella sijoittajien ja pk-yritysten mahdollisesti saamaa tukea.

(66) Komissio toteaa päätöksessään, että vaikka toimenpiteen tarkoituksena on poistaa pk-yritysten oman pääoman ehtoisen rahoituksen puute, se ei kuulu riskipääomaa koskevan tiedonannon (12) soveltamisalaan. Koska Investbx ei tarjoa pääomasijoituksia pk-yrityksille, sitä ei voida pitää pääomasijoitusrahastona. Toimenpiteen tavoitteena on perustaa kaupankäynti-infrastruktuuri sijoittajille ja pk-yrityksille. Investbx:lle myönnetty tuki ei ole alueellista tukea koskevien suuntaviivojen mukaista. Myöskään muita valtiontukiasetuksia, puitteita tai suuntaviivoja ei voida soveltaa. Tämän vuoksi komissio toteaa menettelyn aloittamista koskevassa päätöksessä, että Investbx:lle myönnettyä tukea voitaisiin arvioida suoraan EY:n perustamissopimuksen 87 artiklan 3 kohdan c alakohdan nojalla. Tästä seuraa, että markkinoilla on oltava tarkoin määritelty toimintapuute, tukiväline on kohdistettava markkinoiden toimintapuutteeseen ja yhteisen edun on kaiken kaikkiaan oltava kilpailun vääristymistä ja kauppaan kohdistuvaa vaikutusta merkittävämpi.

(67) Menettelyn aloittamista koskevassa päätöksessä komissio epäilee, soveltuuko toimenpide yhteismarkkinoille. Erityisesti komissio ei ole varma, onko Enterprise Capital Funds -tukiohjelmaa koskevassa komission päätöksessä (13) todettu noin 0,5–2 miljoonan Englannin punnan suuruinen markkinoiden toimintapuute vielä olemassa Yhdistyneessä kuningaskunnassa ja varsinkin West Midlandsin alueella.

(68) Komissio haluaa myös tutkia Investbx:n ja perinteisten markkinoiden, erityisesti Ofexin, välisiä eroja. Päätöksessä komissio ilmoittaa aikovansa tutkia LSE:n, AIM:n ja Ofexin sekä velkarahoitusta tarjoavien toimijoiden kanssa mahdollisesti käytävää kilpailua. Tarkoituksena on tarkistaa, että kilpailun vääristyminen ja kauppaan kohdistuva vaikutus ovat vähäisiä, jotta tukitoimenpide ei kaiken kaikkiaan ole ristiriidassa yhteisen edun kanssa.

(69) Komissio päättää vasta kolmansien esittämien huomautusten arvioinnin jälkeen, kohdistuuko Yhdistyneen kuningaskunnan ehdottama toimenpide tarkoin määriteltyyn markkinoiden toimintapuutteeseen ja ovatko sen kilpailuun ja kaupankäynnin edellytyksiin kohdistuvat vaikutukset ristiriidassa yhteisen edun kanssa.

4. ASIANOMAISTEN HUOMAUTUKSET

(70) Komissio sai huomautuksia kahdeltakymmeneltä asianomaiselta neuvoston asetuksen (EY) N:o 659/1999 (14) 20 artiklan 2 kohdan nojalla. Näistä kahdestakymmenestä asianomaisesta seitsemäntoista tuki Investbx-toimenpidettä. Toimenpiteen tukijoita olivat West Midlandsin alueen yritykset, ammattiyhteisö, pääomasijoittajat, liiketoimintaorganisaatiot, yliopistot, akateemiset asiantuntijat ja pörssimeklarit sekä eräs eurooppalainen maakunta. Ofexin lisäksi JP Jenkins Stockbrokers ja Quoted Companies Alliance esittivät kriittisiä huomautuksia toimenpiteestä.

4.1. Toimenpidettä tukevat huomautukset

(71) Suurimmassa osassa seitsemästätoista myönteisestä huomautuksesta vahvistettiin markkinoiden toimintapuute 0,5–2 miljoonan Englannin punnan suuruisen pääoman tarjonnassa. Erään osapuolen mukaan markkinoiden toimintapuute oli jopa 3 miljoonaa puntaa. Markkinoiden toimintapuutteen väitettiin koskevan sekä kysyntä- että tarjontapuolta. Katsottiin, että sitä eivät voi ratkaista bisnesenkelit, jotka tarjoavat pienempiä määriä, eivät yksityiset pääomasijoitusrahastot, jotka keskittyvät suurempiin kauppoihin, eivätkä vakiintuneet markkinat, kuten AIM tai Ofex, joiden väitetään keskittyvän Lontoon ja Kaakkois-Englannin alueille eikä niiden katsota olevan kiinnostuneita West Midlandsin alueen markkinoiden kehittämisestä. Nykyisiä järjestelmiä käyttävät pk-yritykset kärsivät sijoittajien vähäisestä mielenkiinnosta, sillä sijoitusmäärät ovat pieniä ja sen vuoksi myös pk-yrityksistä tehdään vähän selvityksiä. Useiden osapuolten mukaan Investbx on hyödyllinen ja tarpeellinen väline markkinoiden toimintapuutteen poistamiseksi. Se toimii myös siltana vakiintuneemmille markkinoille. Tarjoamalla mahdollisuuden irtautua sijoituksesta Investbx lisää myös bisnesenkeleiden kiinnostusta.

(72) Useat osapuolet vahvistavat, että tarvitaan paikalliset markkinat, jotka keskittyvät suurten toimijoiden jättämään markkinoiden toimintapuutteeseen ja jotka hyötyvät paikallisesta tietämyksestä, asiantuntemuksesta ja henkilökohtaisista verkostoista. Eräiden osapuolten mukaan valtiontuki on välttämätöntä, sillä pelkästään yksityinen sektori ei tarjoa pääomaa paikallistasolla. Warwickin yliopiston toimittamassa tutkimuksessa tarkastellaan muun muassa erästä pk-yritystä, jonka oli pitänyt etsiä kasvupääomaa Australian markkinoilta West Midlandsin alueen rahoitusvajauksen ja nykyisille markkinoille tulon korkeiden kustannusten vuoksi. Väitetään, että koska sijoittajien ei ole taloudellisesti kannattavaa käydä säännöllisesti muilla alueilla etsimässä ja seuraamassa sijoituskohteita, Investbx parantaa tilannetta hankkimalla pääomaa ensi sijassa paikallisilta sijoittajilta, erityisesti varakkailta yksityishenkilöiltä. Investbx:ää kiitetään sen innovatiivisesta ja kustannustehokkaasta suunnitelmasta, jonka avulla voidaan lisätä pk-yritysten kilpailukykyä ja parantaa tilannetta West Midlandsin alueella useiden talouskriisien, kuten MG Roverin romahduksen jälkeen.

(73) Muista jäsenvaltioista olevat osapuolet ilmaisevat tukensa Investbx:lle ja uskovat, että se toimii kokeiluhankkeena, josta saatavista kokemuksista ja hyvistä käytännöistä muut Euroopan yhteisön alueet voivat oppia.

4.2. Kriittiset huomautukset

(74) Quoted Companies Alliance, jäljempänä ’QCA’, väittää, että paikallinen pörssi veisi likviditeettiä muilta markkinoilta ja että se ”ei ymmärrä, kuinka pieni paikallinen pörssi voisi täyttää nämä [kattavat säännökset] ilman valtavaa tukea veronmaksajilta”.

(75) JP Jenkins, kauppojen toteuttamiseen keskittynyt riippumaton meklariyritys, joka on erikoistunut osakekauppojen täsmäyttämiseen, väittää, että Investbx:stä tulee sen suora kilpailija ja että valtiontuki vääristää kilpailua ja haittaa JP Jenkinsin asemaa.

(76) Jamie Whitehorn, Ofexin lakiasiantuntija, katsoo, että Yhdistyneen kuningaskunnan näkemys väitetyn 0,5–2 miljoonan punnan suuruista rahoitusta koskevan markkinoiden toimintapuutteen syistä ja olemassaolosta on sekä virheellinen että toteennäyttämätön. Kysyntä- ja tarjontapuolta koskevien puutteellisten tietojen osalta Jamie Whitehorn katsoo, että ei ole ensinnäkään todisteita siitä, että pk-yrityksillä ei ole tarpeeksi tietoja mahdollisuuksista hankkia oman pääoman ehtoista rahoitusta, ja toiseksi siitä, että West Midlandsin alueen yritykset, joilla on toteuttamiskelpoinen liiketoimintasuunnitelma, eivät voi hankkia pääomaa Ofexin tai AIM:n kautta, sekä kolmanneksi siitä, että sijoittajilla ei ole ”asianmukaisia ja luotettavia tietoja mahdollisista sijoituskohteista”.

(77) Ofexin ja QCA:n mukaan tällä hetkellä oman pääoman ehtoista rahoitusta etsiville pk-yrityksille palveluja tarjoavat Ofex, AIM, JP Jenkins Limited, meklariverkostot ja sijoittajien postituslistat. Pääomaa voidaan hankkia myös käyttämällä FSA:n ylläpitämää ”hyväksyttyjen sijoittajien” rekisteriä.

(78) Ofex ilmoitti olevansa huolissaan siitä, että eräät tiedot, joihin komission alustava arviointi perustuu, ovat puutteellisia, vanhentuneita ja/tai ristiriidassa Yhdistyneen kuningaskunnan pääomamarkkinoiden toimintatavan kanssa.

(79) Ofex katsoo, että tutkimukset, jotka Yhdistynyt kuningaskunta toimitti Enterprise Capital Funds -tukiohjelman yhteydessä ja joihin komissio viittaa, ovat vanhentuneet Ofexin tarjoamien palvelujen osalta. Kahden viime vuoden aikana Ofexin markkinat ovat parantuneet perinpohjaisesti. Tämä on heijastunut Ofexiin hyväksyttyjen pk-yritysten määrässä, joka kasvoi vuonna 2005 vuoteen 2004 verrattuna. Näiden yritysten varainhankinta kohdistui alle 2 miljoonaan Englannin puntaan.

(80) Ofexin mukaan Investbx ei ratkaisisi perusongelmia, vaikka oletettaisiin, että markkinat toimivat puutteellisesti. Investbx ei voi korjata tietovajetta, sillä lainsäädännöllisten rajoitusten vuoksi se ei voi antaa enempää tietoja kuin nykyisin Ofex tai AIM. Transaktiokustannukset, ts. asiantuntijapalkkiot ja yrityksen yksityiskohtaisesta analyysista (due diligence -analyysi) aiheutuvat kustannukset ovat samantapaiset kaikilla markkinoilla, ja Ofexin ja AIM:n palkkiot muodostavat vain pienen osan varainhankinnan kokonaiskustannuksista.

(81) Ofex katsoo myös, että toimenpide ei ole aiheellinen väline, koska jos se suljetaan viiden vuoden kuluessa, kyseinen kaupankäyntijärjestelmä katoaa ja pk-yrityksen ja sen osakkeenomistajien väliset yhteydet katkeavat. Tämä saattaisi johtaa siihen, että sijoittajat sidottaisiin yritykseen, mikä johtaisi epävarmuuteen viisivuotiskauden loppuvaiheessa.

(82) Lisäksi Ofex väittää, että huutokauppaperusteisella järjestelmällä on rajoituksia, jotka vähentävät sen soveltuvuutta kaupankäyntiin markkinatakaajavetoisiin järjestelmiin verrattuna. Ensiksikin myynti edellyttää sekä myyjän että ostajan saattamista yhteen tiettyyn aikaan. Toiseksi järjestelmä ei tarjoa riittävästi toimeksiantoja, joiden perusteella sijoittajat saisivat luotettavasti tietoja osakkeen hinnasta. Sen sijaan markkinatakaajajärjestelmässä kauppoja voidaan tehdä koska tahansa.

(83) Ofex katsoo, että se, AIM ja LSE kattavat täysin ”ponnahduslautatoiminnon”. Ofexin mukaan väitettyä pk-yrityksiä koskevaa markkinoiden toimintapuutetta ei saataisi korjattua tavoitteen mukaisesti ja/tai markkinoilla on jo nyt useita kilpailevia vaihtoehtoja, jotka tarjoavat vastaavat keinot hankkia pääomaa.

(84) Ofex väittää myös, että ehdotettu valtiontuki kohdistuu pikemminkin Investbx:n kuin pk-yritysten toimintakustannuksiin. Ehdotettu tuki ei myöskään hyödyttäisi pk-yrityksiin mahdollisesti sijoittavia eikä pääomaa hankkivia pk-yrityksiä vaan itse Investbx:ää, jonka kautta toimenpiteet toteutetaan. Ofex katsoo merkittäväksi sen, että ehdotettu väline ei oletettavasti toimi riskipääomaa koskevassa tiedonannossa tarkoitetun mekanismin kautta.

(85) Ofex katsoo, että ehdotetulla tuella ei ole väitettyä kannustavaa vaikutusta. Jos yritykset haluavat hankkia pääomaa ja ne uskovat, että tämä onnistuu parhaiten osakkeiden kaupankäyntijärjestelmän kautta, sitä varten on jo olemassa markkinoita. Midlandsin alueella toimivat yritykset ovat jo käyttäneet näitä järjestelmiä hyödykseen.

(86) Ofex viittaa lisäksi HM Treasuryn raporttiin ”Bridging the Finance Gap” (joulukuu 2003) ja väittää, että sijoittajiin ei niinkään vaikuta maantieteellinen sijainti vaan itse liiketoimintaehdotus.

(87) Ofex toteaa, että sen järjestelmässä vähittäissijoittajien saatavilla on pk-yritysten osakkeiden uusanteja, joita ne voivat merkitä. Kun otetaan huomioon niiden yritysten osuus, joiden Ofexin kautta hankkiman pääoman määrä on alle 2 miljoonaa puntaa, Investbx kilpailee suoraan Ofexin kanssa sen sijaan, että se täydentäisi Ofexia. Ofex on myös huolestunut siitä, että Investbx saattaisi syrjäyttää muut toimijat markkinoilta sille myönnetyn valtiontuen vuoksi, koska se estäisi muita mahdollisia sijoittajia tarjoamasta lisäpääomaa muille olemassa oleville tai mahdollisille osakemarkkinoille. Ofex perustelee väitettään sillä, että valtiontuen myöntämisen vuoksi Investbx:n ei tarvitsisi tehdä voittoa vaan se voisi käyttää sellaista tuottomallia, jonka tarkoituksena on yksinkertaisesti kattaa valtiontuen ulkopuolelle jäävät ylimääräiset kustannukset. Sen sijaan Investbx:n kilpailijat (kuten Ofex) saavat rahoituksensa yksityissektorin sijoittajilta, jotka haluavat tuottoa. Tällaisten kilpailijoiden on siksi saavutettava riittävä marginaali tehdäkseen voittoa. Väitetään, että Investbx voisi tältä osin rajoittaa innovointia rahoitusmarkkinoilla. Lisäksi katsotaan, että valtiontuen tukemalla järjestelmällä, joka ei perustu voittoon, ei ole samaa kaupallista pakkoa parantaa palvelujaan tai ottaa käyttöön uusia, asiakkaita hyödyttäviä palveluja.

(88) Ofex toteaa yhteenvetona, että ehdotettua tukitoimenpidettä ei voida katsoa yhteisen edun mukaiseksi.

5. YHDISTYNEEN KUNINGASKUNNAN HUOMAUTUKSET

5.1. Menettelyn aloittamista koskevaan päätökseen liittyvät huomautukset

(89) Menettelyn aloittamista koskevasta päätöksestä esittämissään huomautuksissa Yhdistyneen kuningaskunnan viranomaiset toteavat, että Investbx:n toimintaperiaate pohjautuu hyvin tunnettuun markkinoiden toimintapuutteeseen, joka kohdistuu 0,5–2 miljoonan Englannin punnan suuruisen pääomarahoituksen tarjontaan West Midlandsin alueella. Huolimatta siitä, että on perustettu monia julkisesti tuettuja pääomasijoitusrahastoja, väitetään, että pk-yrityksille suunnatusta rahoituksesta on puute. Yhdistyneen kuningaskunnan viranomaiset toteavat, että koska kaikkien käytettävissä olevien todisteiden mukaan yksityissektori ei korjaa markkinoiden toimintapuutetta, ainoa tapa ratkaista ongelma on edistää markkinoiden toimintaa julkisin toimin.

(90) Markkinoiden toimintapuutteen korjaamiseksi Investbx:n tarkoituksena on toimia alueellisena vauhdittajana, joka saattaa yhteen pk-yritykset ja sijoittajat Internetissä käytettävän osakkeiden kaupankäyntijärjestelmän kautta. Lisäksi se tarjoaa pk-yritysten varainhankintaan keskittyviä täydentäviä palvelukokonaisuuksia. Yhdistyneen kuningaskunnan viranomaisten tietojen mukaan yhteisössä ei tällä hetkellä ole mitään Investbx:n kaltaista järjestelmää. Kyseessä on innovatiivinen ja ainutlaatuinen hanke, joka voi hyödyttää kaikkia yhteisön eri puolilla sijaitsevia alueita. Ne voivat seurata, kuinka hanke edistyy markkinoiden toimintapuutteen korjaamisessa, ja tutkia, ovatko tämänkaltaiset alueelliset Internet-pohjaiset pörssit kestäviä ja auttavatko ne aluetalouksia.

(91) Yhdistyneen kuningaskunnan viranomaiset toteavat, että AWM valitsi The Share Centren Euroopan unionin virallisessa lehdessä julkaistun avoimen valintamenettelyn kautta Investbx:n markkinatoimintaa varten. Lisäksi ne huomauttavat, että Ofex tuki hanketta sekä ennen kuin Investbx:n toiminnan harjoittamista koskeva tarjouskilpailu ratkesi sen kannalta kielteisesti että välittömästi tämän ratkaisun jälkeen. Viranomaiset toteavat myös, että valintamenettely toteutettiin objektiivisella tavalla ja että missään vaiheessa ei ole kyseenalaistettu menettelyn oikeudenmukaisuutta.

(92) Yhdistyneen kuningaskunnan viranomaiset uskovat, että Investbx:stä ovat kiinnostuneet uudenlaiset sijoittajat ja että sen vuoksi Investbx ei kilpaile varoista Ofexin kanssa. Investbx toimii pikemminkin väliportaana vakiintuneemmille markkinoille kuin kilpailijana.

(93) Yhdistyneen kuningaskunnan viranomaiset toteavat, että sijoittajien käytössä ei ole menettelyn aloittamista koskevassa päätöksessä mainittuja parempia palveluja. Tämän johdosta toimenpide ei johda kilpailun vääristymiseen. Viranomaiset toteavat, että Investbx tarjoaa yleisölle uusia osakkeita toisin kuin vakiintuneemmat markkinat, joilla uusanteja voivat yleensä merkitä vain muutamat institutionaaliset sijoittajat.

(94) Yhdistyneen kuningaskunnan viranomaiset vahvistavat, että Investbx:llä on kahdenlainen rooli (se toimii tiedonvaihtofoorumina ja kaupankäyntijärjestelmänä), jota tällä hetkellä Ofex tai muut organisaatiot eivät täytä. Investbx:n rakenne valittiin sen vuoksi, että sen avulla AWM voi käyttää todellista määräysvaltaa Investbx:ssä. Lisäksi se varmistaa, että varoista saatava hyöty ei valu kolmansille osapuolille ja että Investbx:n myynnistä mahdollisesti saatava hyöty palautuu AWM:lle, jos hanke osoittautuu menestykselliseksi.

(95) Investbx:n liiketoimintasuunnitelman mukaan ensirahoitusta hankitaan viiden vuoden aikana vähintään 47:lle West Midlandsin pk-yritykselle. Tarkoituksena on hankkia vähintään 70 miljoonaa Englannin puntaa. Yhdistyneen kuningaskunnan viranomaisten 21 päivänä marraskuuta 2005 päivättyyn kirjeeseen sisältyi seuraava vertailu Ofexin kanssa: Yhdistyneen kuningaskunnan tasolla — Vuotta 2000 seuranneiden viiden vuoden aikana Ofexin kautta hankittiin vain 43,3 miljoonaa Englannin puntaa ensirahoituksena 39:lle eri puolilla maata toimivalle yritykselle, kun tarkoituksena oli hankkia 0,5–2 miljoonaa puntaa yritystä kohden. — Kun kokonaisvarainhankinnasta poistetaan jälkirahoitus, Ofexiin listautuneet yritykset hankkivat vain vaatimattomia määriä ensiemissioiden kautta. West Midlands — Ofexiin listautuneiden kymmenen West Midlandsin alueen yrityksen osuus kaikista Ofexiin listautuneista yrityksistä on vain 7 prosenttia (marraskuu 2005). — Kun otetaan huomioon vain West Midlandsin alueen yritykset, Ofexin kautta on hankittu yhteensä 12 miljoonaa Englannin puntaa (ensi- ja jälkirahoitus) viiden vuoden aikana (2001–2005). Tämä on vain 4,1 prosenttia Ofexin kautta hankitun rahoituksen kokonaismäärästä Yhdistyneessä kuningaskunnassa. Ofexin kautta West Midlandsin yrityksille hankitusta rahoituksesta yli 50 prosenttia kohdistui yhteen yritykseen. — Vuoden 2000 jälkeisten viiden vuoden aikana Ofexin kautta hankittiin vain 3,5 miljoonaa Englannin puntaa ensirahoituksena viidelle West Midlandsin alueella toimivalle yritykselle. Ofexiin vuonna 2004 listautuneista 20 uudesta yrityksestä vain yksi toimii West Midlandsin alueella.

(96) Yhdistyneen kuningaskunnan viranomaiset toteavat 21 päivänä marraskuuta 2005 päivätyssä kirjeessään, että Ofexin varainhankinta kattaa koko maan toisin kuin Investbx:n toiminta, joka keskittyy yhdelle alueelle eli West Midlandsiin. Väitetään, että West Midlandsin alueen yli 300 000 pk-yrityksestä vain 57 on noteerattu AIM:ssä, 10 Ofexissa ja 5–10 yritystä saa vuosittain rahoitusta joltakin suurelta pääomasijoittajalta. Yhdistyneen kuningaskunnan viranomaiset eivät ole vakuuttuneita, että Ofexilla tai muulla toimijalla on tarvittavat resurssit tai erityinen suunnitelma West Midlandsin alueella vallitsevan markkinoiden toimintapuutteen korjaamiseksi tai että ne olisivat kiinnostuneita kyseisen toimintapuutteen korjaamisesta. Kahdessa erillisessä kokouksessa Ofexin johtajia pyydettiin esittelemään suunnitelmansa West Midlandsin markkinoiden toimintapuutteen korjaamiseksi, mutta Ofex ei tehnyt näin. Saatavilla olevien todisteiden perusteella Yhdistyneen kuningaskunnan viranomaiset päättelevät, että Ofex ei aikaisemminkaan täyttänyt Investbx:n suunnittelemaa roolia eikä se voi eikä aio tehdä niin tulevaisuudessakaan. Viranomaisten mukaan Investbx:n perustaminen ei aiheuta minkäänlaista haittaa Ofexille. Investbx:n päätavoitteena on toimia eräänlaisena ”syöttävänä pörssinä”, jossa yritykset voivat totuttautua noteerattua yritystä koskeviin vaatimuksiin ja valmistautua myöhemmin siirtymään vakiintuneille markkinoille.

(97) Yhdistyneen kuningaskunnan viranomaisten mukaan tukea ei siirry pk-yrityksille tai sijoittajille. Pk-yritykset palkkaavat neuvonantajat suoraan ja maksavat näiden palveluista markkinahinnan.

(98) Viranomaiset yhtyvät näkemykseen, jonka mukaan Investbx on tuensaaja. Jotta tuki voitaisiin katsoa yhteismarkkinoille soveltuvaksi, markkinoilla on oltava tarkoin määritelty toimintapuute. Pienten yritysten kannalta vaikein oman pääoman ehtoisen rahoituksen puute koskee noin 0,5–2 miljoonan Englannin punnan suuruisia määriä. Yhdistyneen kuningaskunnan viranomaiset toteavat, että tätä näkemystä tukevat monet riippumattomat selvitykset, komission päätökset aikaisemmissa tapauksissa ja myös riskipääomaa koskevat suuntaviivat. Viranomaiset eivät ole löytäneet todisteita siitä, että arvio markkinoiden toimintapuutteesta, joka vahvistettiin uudelleen Enterprise Capital Funds -päätöksessä (15), olisi muuttunut tällä välin. Yhdistyneen kuningaskunnan viranomaiset esittävät lainauksia lausunnoista, joita ovat antaneet West Midlandsin alueen laajaa ammattiyhteisöä edustavat merkittävimmät toimijat ja joissa tuetaan Investbx:n tarvetta. Eräs paikallinen pääomasijoittaja totesi, että vuosittain saaduista 500–750 ehdotuksesta alle 1 prosentti saa rahoitusta. Useimmilla hylätyillä yrityksillä on toteuttamiskelpoinen liiketoimintasuunnitelma ja vaikka ne eivät sovellu pääomasijoituskohteiksi, ne saattavat soveltua Investbx:ään. Painottaakseen markkinoilla yksiselitteisesti vallitsevaa rahoituksen puutetta Yhdistyneen kuningaskunnan viranomaiset viittaavat lisäasiakirjoihin (kuten HM Treasuryn budjettia koskeva mietintö ”Bridging the Finance Gap”, Yhdistyneen kuningaskunnan puheenjohtajavaltiona ennen pääomasijoittamista koskenutta kokousta julkaisema keskusteluasiakirja ja Confederation of British Industryn ”SME Trends Survey”).

(99) Yhdistyneen kuningaskunnan viranomaiset eivät alun perin sulkeneet pois enintään 5 miljoonan Englannin punnan suuruisia sijoituksia, sillä niiden mukaan markkinoiden toimintapuute haittasi varainhankintaa tälle tasolle asti. Menettelyn myöhemmässä vaiheessa ne kuitenkin vahvistivat, että Investbx:n kautta viiden ensimmäisen vuoden aikana tehdyt sijoitukset olisivat suuruudeltaan enintään 2 miljoonaa Englannin puntaa vuodessa ja yli 2 miljoonan punnan sijoitukset ilmoitettaisiin komissiolle.

(100) Yhdistyneen kuningaskunnan viranomaisten mielestä ilmoitettu tukiväline kohdistuu markkinoiden toimintapuutteeseen ja ylittää perinteiset keinot tilanteen ratkaisemiseksi. Investbx on tarkoitettu täydentämään muita rahoituksen tarjoajia sekä houkuttelemaan ja käyttämään muita rahoituslähteitä pk-yritysten eduksi. Yhdistyneen kuningaskunnan viranomaiset katsovat, että hankkeen kannustava vaikutus on selvä, sillä ilman julkisia toimia Investbx:ää ei perustettaisi.

(101) Viranomaiset katsovat, että Investbx:n perustaminen ja alkurahoitus eivät vääristä kilpailua vaan pikemminkin ne auttavat korjaamaan markkinoiden toimintapuutteen, jonka ratkaisemiseen ei ole vielä keskitytty. Vaikka voitaisiin väittää, että toimenpide saattaa vääristää kilpailua, enintään viiden vuoden aikana hankittavan rahoituksen rajoitettu määrä sekä se, että Investbx:n vaikutus kohdistuu vain yhteen Yhdistyneen kuningaskunnan alueeseen, tarkoittavat, että EU:n kaikkien alueiden mahdollisesti saama hyöty ylittää reilusti kilpailun vääristymisen vaikutukset. Viiden vuoden jälkeen Investbx:n on oltava omarahoitteinen ja kun sen liiketoiminta toivottavasti myydään, mahdollinen tuotto palautuu AWM:lle.

(102) Yhdistyneen kuningaskunnan viranomaiset katsovat, että Investbx:n mahdollinen vaikutus kilpailuun on rajallinen eikä sillä ole havaittavaa vaikutusta kauppaan, koska sen tarkoituksena on toimia vain yhdellä Englannin yhdeksästä alueesta. Koska se toimii alueellisesti, se ei voi vääristää taloudellista toimintaa West Midlandsin alueen ulkopuolella. Jos Investbx:n toiminta osoittautuu menestykselliseksi, EU:n muissa osissa toteutettavat vastaavat hankkeet lisäisivät yksityisen sektorin kiinnostusta eivätkä ne tarvitsisi julkista tukea.

(103) Jos hanke menestyy ja markkinoiden toimintapuute korjautuu, tämä on silloin ollut erinomainen tapa saavuttaa kyseinen tavoite erittäin vähäisin julkisin menoin tai vähäisellä kilpailun vääristymisellä. Jos taas hanke epäonnistuu, kilpailu ei ole vastaavasti vääristynyt, mutta silloin tiedetään, että joko Investbx-malli ei ollut tarkoituksenmukainen keino korjata markkinoiden toimintapuute tai tapa, jolla AWM pyrki toteuttamaan kyseisen mallin, ei ollut asianmukainen ja että olisi harkittava vaihtoehtoista lähestymistapaa.

5.2. Yhdistyneen kuningaskunnan huomautukset kolmansien osapuolten kriittisistä kommenteista

(104) JP Jenkinsin esittämien kommenttien osalta Yhdistyneen kuningaskunnan viranomaiset tekevät selvän eron Investbx:n ja tämän yrityksen välille. Ne toteavat, että JP Jenkins Stockbrokersin liiketoimintamalli on täysin erilainen kuin Investbx:n toimintamalli. JP Jenkins Stockbrokers on markkinatakaaja ja arvopaperivälittäjä, joka hoitaa ainoastaan kauppojen toteutuksen täsmäyttämällä listaamattomien ja noteeraamattomien arvopaperien kauppoja pörssin ulkopuolella. Näille markkinoille ei ole sääntelyllisiä velvoitteita. Investbx:n ensisijaisena tavoitteena on hankkia varoja pk-yrityksille eikä JP Jenkins Stockbrokers hoida tällaista tehtävää.

(105) Yhdistyneen kuningaskunnan viranomaiset vastasivat QCA:n ja Ofexin kommentteihin seuraavasti.

(106) Yhdistyneen kuningaskunnan viranomaisten 26 päivänä heinäkuuta 2005 päivättyyn valtiontuki-ilmoitukseen sisältyy laaja tosiseikkoihin perustuva selostus markkinoiden toimintapuutteista. Lisäksi ne lainaavat jatkuvan markkinoiden toimintapuutteen osoittavia tutkimuksia, kuten HM Treasury: Pre-Budget Report on 5 December 2005; DTI Small Business Service: A Mapping study of Venture Capital Provision ja CBI: Enabling the Enterprise evolution. West Midlandsin alueella toimii yli 300 000 pk-yritystä, ja viiden viime vuoden aikana keskimäärin vain yksi tämän alueen yritys on vuosittain liittynyt Ofexiin. Vaikka jo nyt on olemassa yksityisten sijoittajien verkosto, kolmansilta saatujen huomautusten mukaan pk-yritykset tarvitsevat ylimääräisen rahoitusvälineen, joka tarjoaa puuttuvan askelman vakiintuneille markkinoille, joille tuleminen on liian kallista niiden kehitysvaiheessa.

(107) Yhdistyneen kuningaskunnan viranomaiset myöntävät, että rahoituksen kokonaiskustannukset estävät usein pk-yrityksiä hankkimasta rahoitusta vakiintuneilta markkinoilta. Kolmansien osapuolten kommenteissa korostetaan, että emissiokustannusten osuus hankituista varoista koetaan liian suureksi. Yhdistyneen kuningaskunnan viranomaisten toimenpitein on autettu paikallisesti kilpailevia yrityksiä toimimaan yhdessä ja kehittämään vaihtoehtoiseen kaupankäyntijärjestelmään soveltuva asianmukainen kaupankäyntiprosessi sekä valmistelemaan vakiomallit, jotka alentavat varainhankinnan kustannuksia. Kokonaiskustannukset eivät saisi olla este Investbx:ään liittymiselle.

(108) Yhdistyneen kuningaskunnan viranomaisten mukaan vakiintuneilla markkinoilla on saatavilla tutkimustietoja osakkeista, jotka houkuttelevat institutionaalisia sijoituksia. Näitä tutkimuksia laaditaan institutionaalisia sijoittajia kiinnostavista osakkeista ja arvopaperivälittäjien myyntiryhmät käyttävät niitä herättääkseen institutionaalisten sijoittajien kiinnostuksen osakkeita kohtaan ja edistääkseen kaupankäyntiä. Tällaiset tutkimustiedot eivät ole kuitenkaan yksittäisten sijoittajien käytettävissä. Rahoituslaitokset eivät ole myöskään kiinnostuneita pienempien yritysten osakkeista, sillä saatavilla olevien osakkeiden määrä ei riitä merkittävään omistusosuuteen. Sen sijaan Investbx tarjoaa tietoja pk-yritysten osakkeista ja lisäksi pk-yritykset teettävät riippumattomia selvityksiä markkinahintaan antaakseen sijoittajille yksityiskohtaisia tietoja yrityksestä sijoituspäätöksen tueksi.

(109) Väitteeseen, jonka mukaan Investbx heikentäisi likviditeettiä, Yhdistyneen kuningaskunnan viranomaiset toteavat, että ”25 vuotta sitten markkinateknologia ei pystynyt tukemaan maantieteellisesti erilaisia markkinoita, sillä saman osakkeen noteeraamisen eri markkinoilla katsottiin hajauttavan markkinalikviditeettiä. Internet tarjoaa kuitenkin mahdollisuuden korjata tämä tilanne ja suunnata alueellisten sijoittajien varoja paikallisiin yrityksiin alueen hyödyksi.” West Midlandsin kaupankäyntijärjestelmä ei hajauttaisi likviditeettiä vaan edistäisi meneillään olevaa likviditeetin keräytymistä yhteen, kun suurempia osakemääriä siirtyisi yhdellä kauppahinnalla viikoittain tai kuukausittain.

(110) Sijoittajien suojaa koskevaan huomautukseen antamassaan vastauksessa Yhdistyneen kuningaskunnan viranomaiset mainitsevat maassa nykyisin voimassa olevat toimenpiteet, joita sovelletaan Investbx:ää käyttäviin sijoittajiin. Investbx:ään liittyvien yritysten on täytettävä tietyt vaihtoehtoiseen kaupankäyntijärjestelmään sovellettavat sääntely- ja tiedonantovaatimukset. Kuten edellä mainittiin, Investbx noudattaa FSA:n asettamia sijoittajien suojaa koskevia velvoitteita käyttämällä koetettua järjestelmää, jonka vaatimustenmukaisuuden hallinnointi on annettu The Share Centren tehtäväksi ja jolla seurataan kaikkea tähän liittyvää Investbx:n toimintaa. FSA:n sääntelemä yritys, The Share Centre, valvoo Investbx:n toimintaa ja varmistaa, että Investbx noudattaa asianmukaisia parhaita käytäntöjä, joista on määrätty FSA:n liikekäytäntösäännöissä. Lakisääteisten tietojen lisäksi Investbx antaa sijoittajille paljon enemmän tietoja pk-yrityksistä kuin yleensä on mahdollista. Tällainen tiedottaminen kuuluu sääntelyjärjestelmän ulkopuolelle ja on osoitus Investbx:n innovatiivisesta lähestymistavasta.

(111) Huutokauppaperusteiset järjestelmät ovat hintanoteerauksiin perustuvien järjestelmien hyväksytty vaihtoehto. Ne sopivat paremmin pienempien osake-erien kaupankäyntiin, kuten käy ilmi Robert Hugginsin raportista ”Regional Stock exchanges in the UK”. Investbx:ään listautuneiden pk-yritysten kohdesijoittaja on kiinnostunut keskipitkän ja pitkän aikavälin mahdollisuuksista ja siksi on tärkeää toimittaa kattavammat tiedot yrityksen näkymistä. Tämä sijoittajaprofiili ei edellytä samaa kykyä jatkuvaan kaupankäyntiin kuin institutionaalisen sijoittajan kohdalla. Seuraavaa huutokauppaa koskevia tietoja voidaan kuitenkin tarkastella tai toimeksiantoja muuttaa mihin vuorokauden aikaan tahansa kaikkina viikonpäivinä huutokaupan alkuun asti.

(112) Ofexin osakkeenomistajat ovat ensi sijassa arvopaperivälittäjiä ja rahoituslaitoksia, jotka sekä käyttävät hintanoteerauksiin perustuvaa markkinatakaajajärjestelmää että hyötyvät siitä merkittävästi. Kuten Ofexia koskevista tiedoista ilmenee, voidakseen käydä kauppaa milloin tahansa hintanoteerauksiin perustuvilla markkinoilla, on hyväksyttävä osto- ja myyntikurssien suuret, jopa 75 prosentin erot. Sen sijaan Investbx-mallissa ostajat ja myyjät saatetaan yhteen yhdellä hinnalla, mikä hyödyttää sekä pk-yrityksiä, jotka voivat myydä pieniä osake-eriä, että sijoittajia, jotka eivät kärsi osto- ja myyntikurssien välisestä erosta.

(113) Yhdistyneen kuningaskunnan viranomaiset katsovat, että Ofexista on tulossa vakiintuneemmat markkinat. Viimeaikaisissa lehdistölle antamissaan lausunnoissa Ofex on myöntänyt hankkineensa pääomaa rahoittaakseen kaupankäyntijärjestelmäänsä tehtävät muutokset, joiden myötä se voisi käydä helpommin osakekauppaa suoraan AIM:n ja LSE:n kilpailijana. Uuden järjestelmän ansiosta Ofex voi käydä kauppaa huomattavasti suuremmilla määrillä tiettyjä listattuja ja listaamattomia arvopapereita, jotka on noteerattu myös muissa Lontoon kaupankäyntijärjestelmissä.

(114) Yhdistyneen kuningaskunnan viranomaiset väittävät, että sijoittajia ei sidottaisi yritykseen, jos Investbx:n toiminta täytyisi lopettaa. Rahoitussopimuksessa määritellään, kuinka Investbx-hankkeesta irtaudutaan. Jos Investbx jouduttaisiin sulkemaan, pk-yritykset voisivat jatkaa kaupankäyntiä The Share Centren järjestelmässä samoin ehdoin.

(115) Viranomaiset katsovat, että Investbx:lle myönnetty tuki on vähimmäismäärä, joka tarvitaan, jotta voitaisiin korjata West Midlandsin pk-yritysten pääomarahoitusta koskeva markkinoiden toimintapuute. Investbx ei myönnä varoja suoraan, se ei valitse pk-yrityksiä syrjivästi niiden myöhemmän tuloksen tai Investbx:n kaupankäyntijärjestelmässä tehdyn arvostuksen perusteella. Toisin kuin pääomasijoittaja, Investbx ei saa korvausta pk-yrityksen myöhemmän arvostuksen perusteella. Hanke ei toteudu ilman tukea. Siihen liittyy liikaa riskejä, jotta se voitaisiin toteuttaa pelkästään yksityisin voimin, sillä tämä liiketoimintamalli on lajissaan ensimmäinen.

(116) Yhdistyneen kuningaskunnan viranomaiset ovat eri mieltä väitteestä, jonka mukaan voittoa tavoittelematon liiketoimintamalli on taipuvainen estämään innovoinnin rahoitusmarkkinoilla. Yhdistyneen kuningaskunnan viranomaiset haluaisivat, että Investbx:stä kehittyisi uusi kannattava liiketoimintamuoto, mutta myöntävät, että varhaisvaiheessa se ei ole kannattava ja siksi tarvitaan tukea. Sen on kuitenkin tehtävä voittoa ollakseen omarahoitteinen ja elinkelpoinen pitkällä aikavälillä, kun AWM:n rajoitettu rahoitus loppuu. Ero on siinä, että voitot sijoitetaan yritykseen uudelleen sen sijaan että ne maksettaisiin osakkeenomistajille. Yhdistyneen kuningaskunnan viranomaiset arvioivat Investbx:ää mitaten sen kykyä menestyä ja saattaa West Midlandsin alueen pk-yritysten käyttöön uusia kaupallisia palveluja.

6. TOIMENPITEEN ARVIOINTI

(117) Komissio on tutkinut toimenpiteen EY:n perustamissopimuksen 87 artiklan ja erityisesti riskipääomaa koskevien suuntaviivojen perusteella. Seuraavassa esitellään arvioinnin tulokset.

6.1. Sääntöjenmukaisuus

(118) Yhdistyneen kuningaskunnan viranomaiset ilmoittivat toimenpiteen. Ne totesivat, että Investbx oli yhtiöittämätön, se ei ollut aloittanut toimintaansa eikä ollut saanut avustuksia tai rahoitusta.

(119) Yhdistyneen kuningaskunnan viranomaiset totesivat lisäksi, että AWM oli palkannut henkilön Investbx:n tulevaksi toimitusjohtajaksi, mutta että kyseinen henkilö työskentelee parhaillaan AWM:ssä eri hankkeissa, joista yksi koskee Investbx:n valmistelua. Investbx:n verkkoportaalin valmistelu on alkanut. Teknisen ongelman vuoksi sivusto, joka on selvästi merkitty keskeneräiseksi, oli käytettävissä. Ongelma ratkaistiin, eikä sivusto ole enää julkinen.

(120) Investbx:ää ei ole vielä perustettu yritykseksi, eikä se ole saanut rahoitusta. Näin ollen myöskään tukea ei ole vielä myönnetty.

(121) Yhdistyneen kuningaskunnan viranomaiset ovat sitoutuneet olemaan myöntämättä tukea ennen kuin komissio hyväksyy hankkeen. Tämän johdosta ne ovat noudattaneet perustamissopimuksen 88 artiklan 3 kohdan mukaisia velvoitteita.

6.2. Valtiontuen olemassaolo

(122) Menettelyn aloittamista koskevan päätöksen jälkeen valtiontukea tarkasteltiin kolmella tasolla: — Investbx markkinapaikkana, — sijoittajat, — sijoituskohteena olevat pk-yritykset. Arviointi tehdään riskipääomaa koskevien suuntaviivojen mukaisesti.

6.2.1. Tuki Investbx:n tasolla

(123) Investointi samoin kuin juoksevat menot rahoitetaan valtion varoista valtion omistaman AWM-kehitysviraston kautta. Yhdistyneen kuningaskunnan viranomaisten mukaan yksikään yksityinen sijoittaja ei ollut kiinnostunut sijoittamaan Investbx:ään. Tavanomaisissa markkinaolosuhteissa avustuksena saatua alkupääomaa ei olisi voitu hankkia yhtä suotuisin ehdoin. Tämän vuoksi rahoitus ei vastaa yksityisen markkinasijoittajan käytäntöä. Investbx saa näin ollen rahoitusta, jota se ei muuten voisi hankkia markkinahintaan yksityissektorilta. Sen johdosta Investbx saa valtion varoista maksettavan edun. Koska toimenpide voi vaikuttaa muihin rahoituspalvelujen tarjoajiin, erityisesti Ofexiin, kuten jäljempänä selostetaan, toimenpide saattaa vääristää kilpailua. Yleensä pääomaa ja siihen liittyviä palveluja voidaan tarjota rajojen yli. Tämä käy ilmi Warwickin yliopiston esittämästä esimerkistä, jonka mukaan eräs West Midlandsin alueella toimiva pk-yritys hankki rahoituksen Australian markkinoilta, sekä Ofexin yrityksistä tarjota palvelujaan ulkomailla. Vaikka onkin varsin epätodennäköistä, että West Midlandsin alueen pk-yritykset, jotka hakevat enintään 2:ta miljoonaa Englannin puntaa oman pääoman ehtoisena rahoituksena, etsisivät ja saisivat palveluja ulkomailta, tätä mahdollisuutta ei voida sulkea pois. Sen vuoksi toimenpide saattaa vaikuttaa yhteisön sisäiseen kauppaan. Tämän perusteella toimenpiteeseen sisältyy Investbx:lle myönnettyä perustamissopimuksen 87 artiklan 1 kohdassa tarkoitettua tukea.

6.2.2. Tuki sijoittajien tasolla

(124) Investbx tarjoaa Internet-huutokauppajärjestelmän, joka antaa kaikille sijoittajille, niin institutionaalisille kuin yksittäisille yksityishenkilöillekin mahdollisuuden sijoittaa pk-yrityksiin. Sijoittajat voivat mahdollisesti hyötyä Investbx:n tarjoamista tiedoista ja palveluista, jotka eivät muuten olisi niiden käytettävissä. Kaikki kiinnostuneet sijoittajat voivat käyttää Investbx:ää samoin edellytyksin, ellei niitä suljeta pois Investbx:n toiminnan piiristä sijoittajien suojaa koskevan lainsäädännön perusteella. Yksittäisen sijoittajan sijoitukselle ei ole vähimmäismäärää. Riippumatta siitä, tarjoaako toimenpide edun sijoittajille, se ei ole valikoiva tällä tasolla eikä se ole sijoittajien osalta perustamissopimuksen 87 artiklan 1 kohdassa tarkoitettua tukea.

6.2.3. Tuki pk-yritysten tasolla

(125) Pk-yritykset hyötyvät toimenpiteestä, jos ne pystyvät hankkimaan oman pääoman ehtoista rahoitusta sellaisin edellytyksin, joita ei muuten sovellettaisi markkinoilla. Yksikään markkinatoimija ei tällä hetkellä tarjoa Investbx:n tarjoamaa palvelukokonaisuutta. Se, että yksityiset sijoittajat eivät halua kehittää Investbx:n tapaista yritystä, on osoitus hankkeen riskialttiudesta. Toiminnasta aiheutuu merkittäviä yleiskustannuksia, jotka voidaan kattaa vain, jos Investbx saavuttaa tietyn toimintavolyymin. Ei ole kuitenkaan varmaa, että tämä volyymi saavutetaan. Tällainen huomattava riski olisi yleensä otettava huomioon sijoituskohteena olevien yritysten maksamassa hinnassa. Suurin osa Investbx:n tarjoamista palveluista ulkoistetaan markkinatoimijoille ja Investbx saa palveluista voittomarginaalin. Kuitenkin hinta, jonka Investbx veloittaa sijoituskohteena oleville yrityksille tarjotusta palvelukokonaisuudesta, on liian alhainen, jotta voitaisiin varmistaa, että yleiskustannukset katetaan enintään viisi vuotta kestävän alkuvaiheen aikana tai kunnes kriittinen määrä yrityksiä käyttää sen palveluja. Yksikään markkinasijoittaja ei hyväksynyt tällaista toimintaperiaatetta. Tämän vuoksi toimenpide saattaa tarjota edun Investbx:ää rahoituksen hankintaan käyttäville pk-yrityksille, sillä Investbx:n hintarakenteen vuoksi pk-yritykset väistämättä saavat palveluja edullisimmin ehdoin kuin silloin, jos olemassa olevat markkinatoimijat tarjoaisivat niitä erikseen. Yhdistynyt kuningaskunta on osoittanut, että kaupankäyntijärjestelmän käyttöön liittyvät palvelut, työntekijöiden osakeomistusjärjestelmä, osaketili, riippumattomat tutkimukset ja markkinointipalvelut ulkoistetaan yksityisille toimijoille markkinaehdoin. Pk-yritysten saama etu perustuu siihen, että nämä palvelut niputetaan kokonaisuudeksi ja varoja hankitaan sijoittajilta, jotka ovat kiinnostuneita West Midlandsin alueen pk-yrityksistä. Tämä etu myönnetään valtion varoista, sillä ainoastaan valtion rahoittama Investbx:n perustaminen ja ylläpito mahdollistaa palveluja tarjoavan Investbx:n luomisen. Näitä palveluja ei muuten tarjottaisi markkinoilla samoin ehdoin. Koska sijoitusten kohdeyritykset todennäköisesti toimivat markkinoilla, jotka ovat avoinna yhteisön tasolla käytävälle kilpailulle, toimenpide saattaa vääristää kilpailua ja vaikuttaa yhteisön sisäiseen kauppaan. Päätelmänä on, että sijoitusten kohdeyritykset saavat perustamissopimuksen 87 artiklan 1 kohdassa tarkoitettua tukea.

6.3. Toimenpiteen soveltuvuus yhteismarkkinoille

(126) Siltä osin kuin tarkasteltavana oleva toimenpide on perustamissopimuksen 87 artiklan 1 kohdassa tarkoitettua valtiontukea, sen soveltuvuus yhteismarkkinoille on arvioitava perustamissopimuksen 87 artiklan 2 ja 3 kohdan mukaisten poikkeusten perusteella. Perustamissopimuksen 87 artiklan 2 kohdan mukaisia poikkeuksia, jotka koskevat yksittäisille kuluttajille myönnettävää sosiaalista tukea, tukea luonnonmullistusten tai muiden poikkeuksellisten tapahtumien aiheuttaman vahingon korvaamiseksi ja tukea Saksan liittotasavallan alueille jaosta aiheutuneen taloudellisen haitan korvaamiseksi, ei voida soveltaa tähän asiaan. Toimenpiteelle ei myöskään voida myöntää perustamissopimuksen 87 artiklan 3 kohdan a alakohdan mukaista poikkeusta, joka koskee sellaisten alueiden taloudellisen kehityksen edistämistä, joissa elintaso on erittäin alhainen tai joissa työttömyys on erittäin suurta. Toimenpidettä ei myöskään voida katsoa perustamissopimuksen 87 artiklan 3 kohdan b alakohdassa tarkoitetuksi Euroopan yhteistä etua koskevaksi tärkeäksi hankkeeksi eikä sitä ole tarkoitettu jäsenvaltion taloudessa olevan vakavan häiriön poistamiseen. Tuen tarkoituksena ei ole myöskään kulttuurin tai kulttuuriperinnön edistäminen 87 artiklan 3 kohdan d alakohdassa tarkoitetulla tavalla.

(127) Perustamissopimuksen 87 artiklan 3 kohdan c alakohdassa määrätään, että tuki tietyn taloudellisen toiminnan tai talousalueen kehityksen edistämiseen voidaan hyväksyä, jos se ei muuta kaupankäynnin edellytyksiä yhteisen edun kanssa ristiriitaisella tavalla. Komissio huomauttaa, että toimenpiteen tarkoituksena on perustaa markkinapaikka ja myöntää tukea sijoittajille ja pk-yrityksille tarkoitetulle Internet-pohjaiselle kaupankäyntijärjestelmälle viiden vuoden ajan. Näin toimenpiteen tarkoituksena on luoda sijoitusväline, joka saattaa helpottaa sijoittajien ja sijoituskohteena olevien pk-yritysten kohtaamista ja tällä tavoin parantaa kyseisten yritysten mahdollisuuksia saada käyttöönsä riskipääomaa.

(128) Perustamissopimuksen 87 artiklan 3 kohdan c alakohtaa sovelletaan riskipääomaan riskipääomaa koskevien suuntaviivojen mukaisesti. Näitä suuntaviivoja sovelletaan kaikkiin ilmoitettuihin riskipääomatoimenpiteisiin, joiden osalta komissio tekee päätöksen sen jälkeen kun suuntaviivat julkaistiin Euroopan unionin virallisessa lehdessä. Tämä koskee myös toimenpiteitä, joista nyt tarkasteltavana olevan asian tapaan ilmoitettiin ennen suuntaviivojen julkaisemista (16). Investbx helpottaa sijoittajien ja sijoituskohteena olevien pk-yritysten kohtaamista ja parantaa yritysten mahdollisuuksia saada käyttöönsä riskipääomaa. Tämän vuoksi se on riskipääomaa koskevien suuntaviivojen 5.1 kohdan f alakohdassa tarkoitettu sijoitusväline. Kyseisen kohdan mukaan toimenpidettä, jonka puitteissa sijoitusvälineelle myönnetään tukea, arvioidaan yksityiskohtaisemmin suuntaviivojen 5 jakson perusteella. Kun toimenpiteen soveltuvuutta yhteismarkkinoille arvioidaan riskipääomaa koskevien suuntaviivojen 5 jakson perusteella, komissio noudattaa valtiontuen toimintasuunnitelmassa (17) ilmoitettua lähestymistapaa, jota täsmennettiin mainittujen suuntaviivojen 5.2, 5.3 ja 5.4 alajaksossa. Komissio arvioi, pyritäänkö tukitoimenpiteellä selkeästi määriteltyyn yhteisen edun mukaiseen tavoitteeseen, erityisesti markkinoiden toimintapuutteen korjaamiseen, onko toimenpide tarkoituksenmukainen määriteltyyn yhteisen edun mukaiseen tavoitteeseen pääsemiseksi, onko se tarpeellinen ja onko sillä kannustava vaikutus, onko se oikeasuhteinen ja ovatko kilpailun vääristymät ja vaikutukset kauppaan rajallisia, jotta voidaan varmistaa, että tukitoimenpide ei kaiken kaikkiaan ole yhteisen edun vastainen. Tätä varten komissio tarkastelee useita myönteisiä ja kielteisiä tekijöitä. Riskipääomaa koskevien suuntaviivojen 5 kohdan toisen alakohdan mukaan mikään yksittäinen tekijä ei ole ratkaisevassa asemassa eikä mitään niiden yhdistelmää voida sellaisenaan pitää riittävänä varmistamaan soveltuvuutta yhteismarkkinoille. Joissakin tapauksissa tekijöiden sovellettavuus ja niille annettava painoarvo voivat riippua toimenpiteen muodosta.

(129) Myöskään muita voimassa olevia valtiontukiasetuksia, puitteita tai suuntaviivoja ei voida soveltaa. On totta, että eräille West Midlandsin osille voidaan myöntää perustamissopimuksen 87 artiklan 3 kohdan c alakohdan mukainen poikkeus (18). Komissio huomauttaa myös, että tämä alue on kärsinyt Rover-kriisistä. Investbx:lle myönnetyssä avustuksessa ei ole kuitenkaan kyse aluekehitykseen tarkoitetun tuen soveltamisesta.

6.3.1. Pyritäänkö tukitoimenpiteellä selkeästi määriteltyyn yhteisen edun mukaiseen tavoitteeseen?

(130) Riskipääomaa koskevien suuntaviivojen 5.2.1 kohdan mukaan komissio arvioi, kohdistuuko tukitoimenpide selkeästi määriteltyyn markkinoiden toimintapuutteeseen. Jos kyseessä on toimenpide, jossa on mukana sijoitusväline, komissio vaatii lisänäyttöä markkinoiden toimintapuutteesta. Tällaisen näytön on perustuttava tutkimukseen, joka osoittaa, millainen markkinoiden toimintapuute on, ja näytön on koskettava riskipääoman tarjontaa ja pääomasijoitusmarkkinoiden merkitystä.

(131) Kuten riskipääomaa koskevien suuntaviivojen 1.3.2 kohdassa todetaan, komissio katsoo, että riskipääomamarkkinoiden toimintapuutteen tärkein syy on epäsymmetrinen informaatio. Pienten ja uusien yritysten mahdollisuuksista hankkia pääomaa voidaan todeta, että oman pääoman ehtoista rahoitusta koskevat suurimmat vaikeudet ovat transaktioihin ja välityspalvelujen käyttöön liittyvät huomattavat kustannukset sekä sijoittajien halu välttää riskipääomasijoituksiin liittyviä riskejä. Markkinoiden toimintapuute syntyy yleensä silloin kun riskipääoman tarjonnan ja kysynnän kohtaaminen on tehotonta, riskipääomaa on liian vähän eivätkä yritykset saa rahoitusta, vaikka niillä olisi houkutteleva liiketoimintamalli ja hyvät kasvunäkymät.

(132) Nyt tarkasteltavan tukitoimenpiteen tarkoituksena on korjata markkinoiden toimintapuute, joka koskee West Midlandsin alueella toimivien pk-yritysten 0,5–2 miljoonan Englannin punnan suuruisia oman pääoman ehtoisen rahoituksen eriä.

(133) Jotta voidaan osoittaa, että tämän suuruisina erinä hankittavaa riskipääomaa on vähän huolimatta siitä, että elinkelpoisissa yrityksissä on kysyntää oman pääoman ehtoisesta rahoituksesta, riskipääomaa koskevien suuntaviivojen 5.2.1 kohdassa on ohjeellinen luettelo arvioinnissa käytettävistä tekijöistä. Seuraavassa markkinoiden toimintapuutetta koskevassa arvioinnissa komissio ottaa huomioon erityisesti yksityisten oman pääoman ehtoisten sijoitusten kannattavuuden, näiden sijoitusten kehityksen Yhdistyneessä kuningaskunnassa viime vuosina ja sijoitusten jakautuman, joka on tehty ryhmitellen sellaiset sijoitusmäärät, jotka liittyvät mainitun suuruisia sijoituseriä koskevaan markkinoiden toimintapuutteeseen. Komissio tutkii myös West Midlandsin alueeseen liittyviä tietoja, erityisesti yksityisten oman pääoman ehtoisten sijoitusten alueellista jakautumaa, tällaisen rahoituksen kysyntää ja sitä, missä määrin vakiintuneet pääomamarkkinat täyttävät tämän kysynnän. Tätä tutkimusta varten komissio analysoi Yhdistyneen kuningaskunnan viranomaisten toimittamat tutkimukset.

(134) Lisäksi huomautettiin, että tukitoimenpide tukee myös rakennemuutoksen kohteena olevaa aluetta, sillä pk-yrityksiä varten perustetaan alueellinen Internet-pohjainen pääoman markkinapaikka.

6.3.1.1. Toimenpiteen kohteena olevaa markkinoiden toimintapuutetta koskeva näyttö

(135) Investbx:n kohteena on noin 0,5–2 miljoonan Englannin punnan suuruinen oman pääoman ehtoinen rahoitus West Midlandsin alueella. Yhdistyneen kuningaskunnan ja monien kolmansien osapuolten kommenttien mukaan markkinoiden toimintapuute on markkinatoimijoiden mielestä vaikein tämän suuruisissa pääomaerissä. Ne katsovat, että tämän suuruiset sijoitukset ovat liian suuria useimmille muille kuin institutionaalisille sijoittajille, kuten bisnesenkeleille, joilla on käytettävissään rajoitettu määrä varoja (19), ja liian pieniä useimmille institutionaalisille pääomasijoittajille, jotka katsovat, että potentiaalisten sijoitusten arviointikustannukset ovat liian suuret, kun yritys haluaa suhteellisen vähän oman pääoman ehtoista rahoitusta (20). Yhdistyneen kuningaskunnan viranomaisten esittelemän Investbx:n rahoitussuunnitelman mukaan rahoituserän arvioidaan olevan keskimäärin 1,66 miljoonaa puntaa viidenteen toimintavuoteen mennessä.

(136) Komissio katsoi Enterprise Capital Funds -tukiohjelmaa koskeneessa päätöksessään (21), että markkinoiden toimintapuute koskee 250 000–2 000 000 Englannin punnan (357 000–2 900 000 euron) suuruisia pääomaeriä Yhdistyneessä kuningaskunnassa. Tiedot perustuivat Performance Measurement Survey 2003 -selvitykseen (22), Report on Investment Activity 2003 -raporttiin (23), Yhdistyneen kuningaskunnan toimittamiin tietoihin ja kolmansien osapuolten kommentteihin, jotka vahvistivat markkinoiden toimintapuutteen.

(137) Yhdistyneen kuningaskunnan viranomaisten mukaan kyseisessä maassa ja erityisesti West Midlandsin alueella on markkinoiden toimintapuute, ja tätä arviota tukevat seuraavat tekijät, kuten ECOTECin laatimasta raportista ilmenee (24): — yksityistä oman pääoman ehtoista rahoitusta tarjoavat yritykset eivät voi saada edellyttämäänsä tuottoa alle 2 miljoonan Englannin punnan sijoituksista; — markkinoiden toimintapuute 250 000–2 000 000 punnan rahoituserissä on todellinen ja syntyi vuosina 1999–2000, kun pääomasijoituksissa siirryttiin suurempiin liiketoimiin; — erittäin harvat kyseisellä alueella tehtävät yksityiset oman pääoman ehtoiset sijoitukset ovat suuruudeltaan 250 000–2 000 000 puntaa; — pk-yrityksissä on paljon kysyntää tämän suuruisesta rahoituksesta, jota markkinoiden toimintapuute koskee.

6.3.1.1.1. Sijoittajien yksityisestä oman pääoman ehtoisesta rahoituksesta ja pääomasijoituksista Yhdistyneessä kuningaskunnassa saama tuotto

(138) Yksityisten oman pääoman ehtoisten sijoitusten ja pääomasijoitusten kannattavuutta eri sijoitusluokissa käytetään lähtökohtana analysoitaessa markkinoiden toimintapuutetta, sillä sijoitusten alhainen kannattavuus markkinoiden toimintapuutteen piiriin kuuluvassa rahoituksen suuruusluokassa saa sijoittajat vaihtamaan kannattavampiin, suurempiin sijoituksiin. British Venture Capital Associationin, jäljempänä ’BVCA’, viimeisimpien tietojen (25) mukaan yksityisistä oman pääoman ehtoisista sijoituksista ja pääomasijoituksista saatava tuotto kehittyi Yhdistyneessä kuningaskunnassa vuonna 2004 seuraavasti. Vuoden 2003 tapaan keskikokoisista myynneistä toimivalle johdolle, jäljempänä ’MBO:t’, (sijoitetun pääoman määrä 10–100 miljoonaa Englannin puntaa) ja suurista MBO:ista (sijoitetun pääoman määrä yli 100 miljoonaa puntaa) saadut sijoitetun pääoman tuotot ovat lyhyellä ja keskipitkällä aikavälillä huomattavasti suuremmat kuin alku- ja kehitysvaiheessa olevista yrityksistä saadut tuotot. (Esimerkiksi vuonna 2004 kolmen vuoden tuotot olivat -13,2 prosenttia varhaisvaiheen sijoituksista, -5,3 prosenttia kehitysvaiheen sijoituksista, mutta 13,7 prosenttia keskikokoisissa MBO:issa ja 16,1 prosenttia suurissa MBO:issa.) Tämän johdosta yksityisistä oman pääoman ehtoisista sijoituksista houkuttelevampia ovat sijoitukset MBO:ihin, kun sijoitetun pääoman määrä on yli 10 miljoonaa euroa, verrattuna alku- tai kehitysvaiheen sijoituksiin.

(139) Vaikka Yhdistyneessä kuningaskunnassa tehtäviä yksityisiä oman pääoman ehtoisia sijoituksia ja pääomasijoituksia koskevassa BVCA:n vuoden 2005 raportissa käytettiin erilaisia menetelmiä kuin aikaisemmin (26), alku- ja kehitysvaiheen keskipitkän aikavälin tuotto oli edelleen negatiivinen. Kehitysvaiheen ja pienten MBO:iden keskipitkän aikavälin tuotto on ollut selvästi keskisuurten ja suurten MBO:iden keskipitkän aikavälin tuottoa alhaisempi.

6.3.1.1.2. Yksityinen oman pääoman ehtoinen sijoitustoiminta Yhdistyneessä kuningaskunnassa

(140) Yksityistä oman pääoman ehtoista sijoitustoimintaa Yhdistyneessä kuningaskunnassa käsittelevän BVCA:n selvityksen (27) mukaan sijoitusten keskimääräinen koko kasvoi 5,2 miljoonaan Englannin puntaan vuonna 2005 (vastaava luku oli 4,1 miljoonaa puntaa vuonna 2004, 3,2 miljoonaa puntaa vuonna 2003, 3,7 miljoonaa puntaa vuonna 2002 ja 3,6 miljoonaa puntaa vuonna 2001).

(141) Mainitun BVCA:n selvityksen mukaan Yhdistyneen kuningaskunnan yritysten saama yksityinen oman pääoman ehtoinen rahoitus kasvoi merkittävästi edellisvuosiin verrattuna (6 813 miljoonaa puntaa vuonna 2005, 5 336 miljoonaa puntaa vuonna 2004, 4 074 miljoonaa puntaa vuonna 2003). Kuitenkin 0,5–2 miljoonan punnan sijoituseriä koskeva yhteismäärä ei kasvanut samalla tavalla vaan supistui vuonna 2005 (313 miljoonaa puntaa vuonna 2005, 330 miljoonaa puntaa vuonna 2004 ja 286 miljoonaa puntaa vuonna 2003). Yhdistyneessä kuningaskunnassa toimivien yritysten vuonna 2005 saamasta oman pääoman ehtoisen rahoituksen kokonaissummasta 2 prosenttia koski alle 0,5 miljoonan punnan sijoituksia, 5 prosenttia 0,5–2 miljoonan punnan sijoituksia ja loput 94 prosenttia yli 2 miljoonan punnan sijoituksia. Vuonna 2005 tehtyjen 0,5–2 miljoonan punnan sijoitusten osuus sijoitusten kokonaissummasta supistui edellisvuosiin verrattuna (5 prosenttia vuonna 2005, 6 prosenttia vuonna 2004, 7 prosenttia vuonna 2003, 10 prosenttia vuosina 2002 ja 2001).

(142) BVCA:n selvityksen mukaan myös niiden yritysten osuus, joihin tehtiin 0,5–2 miljoonan punnan sijoitus, näyttää supistuvan verrattuna sijoitusten kohteina Yhdistyneessä kuningaskunnassa olleiden yritysten kokonaismäärään (23 prosenttia vuonna 2005, 25 prosenttia vuonna 2004, 25 prosenttia vuonna 2003, 30 prosenttia vuonna 2002 ja 31 prosenttia vuonna 2001). Absoluuttisina numeroina tarkastellen 0,5–2 miljoonan punnan sijoitusten kohteina olleiden yritysten lukumäärä oli vuonna 2005 alhaisin viiteen vuoteen (302 vuonna 2005, 321 vuonna 2004, 317 vuonna 2003, 361 vuonna 2002 ja 399 vuonna 2001).

(143) Yhdistyneen kuningaskunnan viranomaiset viittasivat useisiin asiakirjoihin ja selvityksiin, joissa osoitetaan markkinoiden toimintapuute kyseisessä maassa, kuten: — HM Treasuryn talousarviota koskevassa mietinnössä ”Bridging the Finance Gap” (28) vahvistettiin rahoituksen puute 0,25–2 miljoonan euron sijoituserissä. Raportti perustui selvityksiin, BVCA:n tietoihin ja tieteellisiin tutkimuksiin (29). Selvitysten osalta 97 prosenttia Bridging the finance gap -konsultointimenettelyyn vastanneista oli samaa mieltä siitä, että pk-yrityksiä haittaa edelleen merkittävä markkinoiden toimintapuute, ja monet katsoivat, että rahoituksen puuttumisen vakavuus vaihteli yrityksen koon, toimialan ja kehitysvaiheen mukaan. ”Bridging the finance gap -konsultointimenettelyn yhteydessä saaduista vastauksista ilmeni, että on merkittävä joukko pieniä ja keskisuuria yrityksiä, jotka eivät sovellu velkarahoitukseen ja jotka tällä hetkellä eivät voi saada toimintansa menestymiseen tarvitsemaansa pääomaa. Tämä koskee myös niitä liikeyrityksiä, jotka tarvitsevat melko pieniä sijoituksia uudenaikaistaakseen tai monipuolistaakseen toimintojaan.” Raportin mukaan eräät pk-yritykset ”eivät sovellu velkarahoitukseen” ja silloin kun yrityksen tuotto ei vielä riitä velan korkojen maksuun ja/tai kun yritys kehittää uusia tekniikoita tai tuotteita, joilla on huomattavat kasvumahdollisuudet mutta joihin myös liittyy huomattava riski, oman pääoman ehtoisen rahoituksen hankkiminen saattaa olla tarkoituksenmukaisempi rahoitusmuoto. Kuten raportissa todetaan, pääomasijoittajille voi aiheutua huomattavia kustannuksia sopivien sijoitusten etsimisestä, erityisesti kun on kyse pienempiin ja uudempiin yrityksiin tehtäviä sijoituksia koskevista etsintä-, analyysi- ja valvontakustannuksista. ”Julkisilla osakemarkkinoilla noteerattuihin suuriin yrityksiin verrattuna sijoituksia tavoittelevia pieniä, noteeraamattomia yrityksiä koskevat tiedot ovat vähäisempiä.” Raportissa katsotaan, että informaation epäsymmetrian vuoksi mahdolliset sijoittajat eivät välttämättä ymmärrä oikein yritysten voitto-/riskiprofiilia ja saattavat karttaa riskipääomasijoituksia. Raportissa päätellään, että korkeat transaktiokustannukset ja pienempiä yrityksiä koskevien tietojen hankkimiseen liittyvät suhteellisesti korkeammat kustannukset saavat sijoittajat keskittymään suurempiin sijoituksiin. Pienemmille ja riskialttiimmille yrityksille tarjottavaa rahoitusta ja pääomasijoittamiseen liittyvää asiantuntemusta koskevat rakenteelliset rajoitukset osoittavat, että pääomasijoittajien mielenkiinto kohdistuu entistä enemmän suurempiin, myöhäisempien vaiheiden kauppoihin. — Myös ECOTECin (30) selvityksessä vahvistettiin, että markkinoiden toimintapuute koskee 0,5–5 miljoonan Englannin punnan suuruista rahoitusta ja että suurimmat rajoitukset koskevat yrityksiä, jotka tavoittelevat enintään 2 miljoonan punnan kasvupääomaa. — CBI:n (Confederation of British Industry) viimeaikaisissa raporteissa pääteltiin, että rahoituksen saatavuudessa on edelleen selviä puutteita. ”Markkinoilla on edelleen toimintapuutteita ja järjestelmän toiminnassa ongelmia, joihin on puututtava.… Muutaman viime vuoden aikana saadun kokemuksen mukaan markkinoiden toimintapuute koskee entistä enemmän 500 000–3 000 000 Englannin punnan suuruista rahoitusta. BVCA:n viimeaikaisten tietojen mukaan tämä rahoituksen puute ei suinkaan vähene vaan pääomasijoitusten keskimääräinen määrä jatkaa kasvuaan” (31). Eräiden tutkimusten mukaan markkinoiden toimintapuute koskisi myös alle 0,5 miljoonan ja yli 2 miljoonan punnan rahoituseriä. Yhdessäkään tutkimuksessa ei kuitenkaan kiistetä markkinoiden toimintapuutetta 0,5–2 miljoonan punnan erien osalta. Investbx keskittyy juuri tämän suuruiseen oman pääoman ehtoiseen rahoitukseen. Siihen katsotaan kohdistuvan eniten rajoituksia.

(144) Yhdistyneen kuningaskunnan viranomaiset mainitsivat myös useita tutkimuksia ja selvityksiä, joissa käsitellään erilaisia vaikeuksia, joita pienet yritykset kohtaavat halutessaan listautua arvopaperipörssiin: — Brian Zivickyn (32) tutkimusartikkelissa viitataan siihen, että Yhdistyneessä kuningaskunnassa analyytikot eivät juurikaan seuraa pienempiä noteerattuja yrityksiä, sillä kaupankäynti ei ole riittävän suurta, jotta tutkimuskustannukset katsottaisiin perustelluiksi. — Raportissa, jonka Jaffe Associates on laatinut Quoted Company Alliancen puolesta (33), todetaan, että pienemmät noteeratut yritykset kilpailevat pienestä ja supistuvasta institutionaalisten pääomasijoitusten osuudesta Yhdistyneessä kuningaskunnassa. Sijoituspäätöksissä yksi keskeisiä lähtökohtia on kyky käydä kauppaa suurilla määrillä, mikä luonnollisesti rankaisee pienempiä yrityksiä. — SWR Worldwiden (34) selvityksessä todettiin, että liikkeeseenlaskijat ja sijoittajat olivat selvästi tietoisia siitä, että rahoituspalvelujen tarjoamisessa pk-yrityksille nykyisin käytettäviä menetelmiä voitaisiin parantaa erityisesti saattamalla liikkeeseenlaskijat ja sijoittajat yhteen. Selvityksen tuloksista ilmeni, että tärkein tekijä sijoituspäätöstä tehtäessä on tiedon laatu ja määrä. Suurin osa tutkituista rahastonhoitajista, varakkaista sijoittajista ja pääomasijoittajista sanoi, että nykyiset arvopaperipörssit eivät tarjoa riittävän hyvin palveluja pk-yrityksille tai likviditeettiä pk-yritysten tarjoamille arvopapereille. — Tim Mocroft (35) toteaa, että ”… perinteisten pörssien listautumis- ja sääntelyvaatimukset johtavat suuriin kustannuksiin, mutta kun otetaan huomioon yritysten koko ja hankittavan rahoituksen määrä, kustannuksiin voidaan yleensä varautua. Molemmat tekijät asettavat kuitenkin alarajan sellaisen yrityksen koolle, joka voi tulla Yhdistyneen kuningaskunnan päämarkkinoille, ts. Lontoon arvopaperipörssin viralliselle listalle ja AIM:ään. [..] On tavallista, että listautumisanti näillä markkinoilla maksaa noin 500 000 Englannin puntaa. Kun kustannukset ovat näin suuret, on epätaloudellista hankkia suhteellisen pieniä pääomamääriä.” — Deloitten (36) raportin ”Improving Access to Finance for Small and Medium Sized Enterprises” mukaan sidosryhmien haastatteluissa ilmeni, että yleinen tietämys ja rahoitusmahdollisuuksien tuntemus oli heikkoa pk-yrityksissä. Haastatteluissa ilmeni, että heikot sijoitusvalmiudet olivat West Midlandsin alueella suurin este rahoituksen hankkimiselle. Sijoitusvalmiuteen kuuluvat liiketoiminnallinen suhtautuminen rahoitukseen, liikeasiakirjojen laatu ja hankkeen yleinen sijoituskelpoisuus. Tällä on vaikutuksia sekä kysyntään että tarjontaan: se voi estää yrityksiä hakemasta rahoitusta, koska ne olettavat saavansa kielteisen vastauksen, ja se voi rajoittaa tarjontaa, sillä potentiaalisten sijoittajien riski kasvaa, jos ne tekevät sijoituspäätöksensä yrityksen riittämättömästä sijoitusvalmiudesta huolimatta.

6.3.1.2. Markkinoiden toimintapuute West Midlandsin alueella

(145) Edellä esitetty analyysi on tehty koko Yhdistyneen kuningaskunnan tasolla, mutta komission arvioinnin kohteena on mahdollinen markkinoiden toimintapuute Investbx:n kohdealueella eli West Midlandsissa. Edellä olevien tekijöiden lisäksi arvioinnissa otetaan huomioon muita sijoitusten tarjontaan ja kysyntään paikallistasolla liittyviä tekijöitä.

(146) Useimmissa kolmansien osapuolten huomautuksissa tuettiin näkemystä markkinoiden toimintapuutteesta West Midlandsin alueella. Vastauksissaan kolmansien osapuolten huomautuksiin Yhdistyneen kuningaskunnan viranomaiset esittivät lisäksi todisteita, jotka perustuvat alueellisten pääomasijoittajien arvioon. Arvio tukee näkemystä markkinoiden toimintapuutteesta, joka koskee 0,5–2 miljoonan Englannin punnan sijoituksia. Lisäksi siinä todetaan, että pääomasijoittajien vuosittain saamasta 500–750 sijoitusehdotuksesta alle 1 prosentti saa rahoitusta, vaikka useimmilla hylätyillä yrityksillä on toteuttamiskelpoinen liiketoimintasuunnitelma ja ne voisivat saada rahoitusta, jos käytettävissä olisi Investbx:n kaltainen järjestelmä.

6.3.1.2.1. Sijoitusten alueellinen jakautuma

(147) Vuoden 2005 sijoitustoimintaa koskevassa BVCA:n raportissa julkaistujen tietojen mukaan yksityisten oman pääoman ehtoisten sijoitusten kokonaismäärä West Midlandsin alueella oli 4 prosenttia koko Yhdistyneen kuningaskunnan vastaavista sijoituksista, kun taas Kaakkois-Englannin ja Lontoon alueiden osuus oli 44 prosenttia. Varhaisvaiheen sijoituksissa West Midlandsin osuus oli 1 prosentti Yhdistyneessä kuningaskunnassa tehtyjen varhaisvaiheen sijoitusten kokonaismäärästä, kun taas Kaakkois-Englannin ja Lontoon alueiden osuus oli 49 prosenttia. Laajentamisvaiheen sijoituksissa West Midlandsin osuus oli 2 prosenttia ja Kaakkois-Englannin ja Lontoon osuus 42 prosenttia kaikista laajentamisvaiheen sijoituksista Yhdistyneessä kuningaskunnassa. Näiden tietojen tarkastelussa on otettava huomioon eri alueiden osuus maan BKT:stä. Eurostatin viimeisimmät BKT-tiedot ovat vuodelta 2003. Niiden mukaan West Midlandsin osuus oli 8 prosenttia, kun taas Kaakkois-Englannin ja Lontoon osuus yhteensä oli 34 prosenttia Yhdistyneen kuningaskunnan BKT:stä vuonna 2003. Tämä osoittaa sen, että West Midlandsin alueella varhais- ja laajentamisvaiheessa tarvittavan pääoman tarjonta suhteessa taloudelliseen toimintaan on paljon alhaisempi kuin Kaakkois-Englannin ja Lontoon alueella.

(148) Lontoon arvopaperipörssiin ja AIM:ään listautuneiden, eri alueilla toimivien yritysten kokonaismarkkina-arvoa koskevan analyysin (37) mukaan Midlandsin alueen yritysten kokonaismarkkina-arvo on yksi alhaisimpia. Vuonna 2003 alueellinen markkina-arvo suhteessa BKT:hen oli Lontoon alueella peräti 621 prosenttia, Kaakkois-Englannissa 139 prosenttia ja koko maassa 153 prosenttia. Midlandsin alueen vastaava luku oli vain 25 prosenttia. Talouden tuottavuuteen verrattuna Midlandsin alueen markkina-arvo on yksi alhaisimpia Yhdistyneessä kuningaskunnassa.

6.3.1.2.2. Oman pääoman ehtoisen rahoituksen kysyntä West Midlandsin alueen pk-yrityksissä

(149) Tilastotietojen perusteella on vaikea päätellä, onko sellaisissa yrityksissä, joilla on toteuttamiskelpoinen liiketoimintasuunnitelma, rahoituksen osalta tyydyttämätöntä kysyntää. Tämän ongelman ratkaisemiseksi selvitykset osoittautuivat parhaimmaksi keinoksi tutkia rahoituskysyntää yrityksissä, joilla on toteuttamiskelpoinen liiketoimintasuunnitelma.

(150) Yhdistyneen kuningaskunnan viranomaiset ovat toteuttaneet useita konsultaatioita, työpajoja ja selvityksiä oman pääoman ehtoisen rahoituksen kysynnästä West Midlandsin alueen pk-yrityksissä. Huhtikuussa 2003 tehtiin selvitys, jossa 73 prosenttia alueen yritystoimintaa edustavasta 41 vastaajasta katsoi, että pääsy pääomamarkkinoille oli merkittävä ongelma pk-yrityksille, ja 88 prosenttia katsoi, että vakiintuneet pääomamarkkinat eivät kattaneet pk-yritysten rahoitustarpeita. Lisäksi 68 prosenttia vastaajista katsoi, että pk-yritykset käyttivät Ofexia vähän pääoman hankinnassa, ja 73 prosenttia oli kiinnostunut osallistumaan Investbx-hankkeeseen.

(151) Birminghamissa järjestettiin marraskuussa 2003 Investbx:ää koskeva kokous, johon osallistui 81 alueen yritystoiminnan edustajaa. Myöhemmin Lontoossa (Centre for Study of Financial Innovation, CSFI) pidettiin kokous, johon kutsuttiin 27 yritystoiminnan edustajaa. CSFI:stä saadussa palautteessa tuettiin hanketta lähes yksimielisesti. Toukokuussa 2004 otettiin yhteyttä 21:een rahoitusalan neuvontaa harjoittavaan yritykseen, jotta saataisiin niiden tarkka näkemys Investbx-hankkeen kehittämisestä ja arvio siitä, kuinka moni niiden asiakkaista sopisi Investbx:ään. Kolmetoista yritystä arvioi ehdottavansa vuosittain 1–6 asiakkaalleen Investbx:ään liittymistä. Koska työpajoihin osallistuvien yritysten määrä oli pieni, Yhdistyneen kuningaskunnan viranomaiset katsovat, että Investbx:n rahoitussuunnitelmissa esitetty oman pääoman ehtoisen rahoituksen hankkiminen 10 pk-yritykselle vuodessa on varovainen arvio kysynnästä. Koska rahoitusneuvojille maksetaan vain, jos yritykset onnistuvat hankkimaan pääomaa, niiden edun mukaista on ehdottaa Investbx:ään liittymistä vain yrityksille, joilla on toteuttamiskelpoinen liiketoimintasuunnitelma. Tarkoituksena on, että liittymistä harkitsisivat vain sellaiset yritykset, joiden ne uskovat kiinnostavan sijoittajia.

(152) Kun tarkastellaan 0,5–2 miljoonan punnan suuruisen oman pääoman ehtoisen rahoituksen hankkimista West Midlandsin alueella toimiville pk-yrityksille — mikä on Investbx:n ensisijainen tavoite — nykyiset pk-yrityksille oman pääoman ehtoista rahoitusta tarjoavat markkinapaikat eivät Yhdistyneen kuningaskunnan viranomaisten mukaan vastaa riittävästi kysyntään, eivätkä näin ollen ratkaise markkinoiden toimintapuutetta. Vaikka ne välittivät oman pääoman ehtoisia sijoituksia useille West Midlandsin alueen pk-yrityksille, ne eivät kata riittävästi kyseistä aluetta eikä yksikään kyseisistä markkinapaikoista ole keskittynyt tietyn alueen pk-yrityksiin. Yhdistyneen kuningaskunnan viranomaiset katsovat kaikkien käytettävissä olevien todisteiden perusteella, että yksityinen sektori ei korjaa markkinoiden toimintapuutetta. Ofexin johtajia pyydettiin esittelemään kahdessa erillisessä AWM:n aloitteesta pidetyssä kokouksessa suunnitelmansa West Midlandsin markkinoiden toimintapuutteen korjaamiseksi, mutta Yhdistyneen kuningaskunnan viranomaisten mukaan Ofex ei joko voinut esitellä suunnitelmiaan tai ollut siitä kiinnostunut.

(153) Tällä hetkellä Ofexiin on listautunut seitsemän West Midlandsin yritystä, mutta niistä vain viiden yrityksen osakkeilla käydään kauppaa (38). Yhdistynyt kuningaskunta katsoo, että Ofex ei ole ratkaissut markkinoiden toimintapuutetta ja että se ei myöskään vastaa kyseisen alueen rahoituskysyntään, joka tämänhetkisen arvion mukaan koskee kymmentä yritystä. Ofexiin vastikään listautuneita West Midlandsin alueen pk-yrityksiä oli vain yksi sekä vuonna 2004 että vuonna 2005, kun taas Investbx:ään oletetaan listautuvan 5–12 uutta kyseisen alueen yritystä vuodessa.

(154) Komissio katsoo, että riskipääomaa koskevien suuntaviivojen 5.2.1 kohdan mukaisesti on toimitettu riittävästi useisiin tutkimuksiin pohjautuvia todisteita, joiden perusteella voidaan päätellä, että West Midlandsin alueella on markkinoiden toimintapuute hankittaessa 0,5–2 miljoonan punnan suuruista rahoitusta.

6.3.2. Onko tukiväline tarkoituksenmukainen yhteisen edun mukaisen tavoitteen saavuttamiseksi?

(155) Riskipääomaa koskevien suuntaviivojen 5.2.2 kohdan mukaan komissio arvioi, pystyykö tukitoimenpide korjaamaan havaitun markkinoiden toimintapuutteen. Komissio ottaa myös huomioon mahdollisen vaikutusarvioinnin ja tarkastelee, voidaanko samat tavoitteet saavuttaa muilla keinoin.

6.3.2.1. Kohteena oleva markkinoiden toimintapuute

(156) Tarkasteltaessa tukea Investbx:n tasolla voidaan todeta, että ehdotetulla tuella korjataan edellä kuvattu markkinoiden toimintapuute perustamalla Internet-pohjainen alueellinen kaupankäyntijärjestelmä, jonka kautta pk-yritykset voivat esitellä toimintaansa, hankkia pääomaa ja myydä osakkeitaan. Samalla myös sijoittajat voivat tarkastella suoraan pk-yrityksiä koskevia yksityiskohtaisia ja riippumattomien toimijoiden vahvistamia tietoja. Tämän johdosta Investbx lisää tiedonvaihdon tehokkuutta ja tarjoaa sijoittajille paremman näkemyksen pk-yrityksiin liittyvistä riskeistä ja tuotoista. Se myös alentaa sijoittajille pk-yrityksiä koskevien tietojen hankkimisesta aiheutuvia kustannuksia, sillä kaikkia pk-yrityksiä koskevat selvitykset ovat Investbx:ssä julkisesti saatavilla.

(157) Investbx:n tavoitteena on hankkia oman pääoman ehtoista rahoitusta erityisesti West Midlandsin alueen pk-yrityksille. Investbx:n liiketoimintasuunnitelman mukaan ensirahoitusta hankitaan viiden vuoden aikana vähintään 47:lle West Midlandsin pk-yritykselle. Tarkoituksena on hankkia vähintään 70 miljoonaa Englannin puntaa. Ofex väittää, että myös se toimii West Midlandsissa ja hankkii samansuuruista rahoitusta, mutta Yhdistyneen kuningaskunnan viranomaiset totesivat seuraavaa menettelyn aloittamista koskevaan päätökseen toimittamissaan huomautuk